
TOIMETAJALT 


Ajakirja kevadnumbris oleks kohane kirjutada külma talve 
möödumisest ning pakase taandumisest. Käesoleval aastal 
ei ole see aga kohane. Pigem on selleaastane talv andnud 
juba veebruaris põhjust küsida, kas oleks aeg kartul maha 
panna. Looduse vingerpussid on tõenäoliselt rõõmustanud 
nii mõndagi kogudust madalate küttearvete ja ära jäänud 
lumerookimise pärast. Ebatavaliselt soojale talvele vaata- 
mata on kevade tulek ikkagi oodatud aeg, tuues päevadesse 
rohkem valgust ja tegemistesse justkui nagu ka uut algust. 

Rohkem valgust ja uut algust tahame pakkuda teile ka 
käesoleva ajakirja veergude vahendusel. Selle numbri 
fookusteemaks on väikegrupitöö. Usume, et siit numbrist 
leiab enda jaoks põnevat lugemist see, kes väikegrupitööst 
suurt midagi ei tea, ja loodetavasti leiab uusi vaatenurki ka 
see, kes aastakümneid kodugrupis osalenud. Artiklite au- 
torid kirjeldavad väikegrupitööd nii vaimuliku kasvu, hinge- 
hoiu kui ka evangeeliumi kuulutamise vaatevinklist. Ajakirja 
veergudelt leiab kirjelduse Jeesuse eeskujust grupijuhina 
ning väikegrupi teemat käsitledes ei saa mööda minna ka 
John Wesley klasside õpetusest. 

Artiklid tõdevad, et väikegrupitöö ei ole mitte lihtsalt üks 
tore asi, mida kogudus teha võiks, vaid see on vahend 
hingede päästmiseks ja elude muutmiseks, tuues inimestele 
rohkem valgust ja uut algust. 

toimetaja 

Kasvamise aasta 


postel Peetrus lõpetab 
A oma teise kirja meelde- 
tuletusega Kristuse taas- 
tulemisest, ning selle sündmuse 
valgel manitseb inimesi olema pü- 
had ja laitmatud Issanda päeval. 
Oma manitsuse lõppu aga lisab 
üleskutse kasvamiseks Issanda 
armus ja tundmises. On huvitav, et 
Peetrus ütleb seda käskivas kõne- 
viisis. Taimedele ja loomadele ei ole 
tarvis öelda, et nad kasvaks. Kas- 
vamine on looduses loomulik prot- 
sess, kui on tagatud elementaarsed 
tingimused, nagu valgus, toitained, 
niiskus, soojus. Võib öelda, et kas- 
vamise protsess on juba sisse prog- 
rammeeritud ja keegi meist ei käi 
põllul või aias palumas taimi, et 
nad nüüd natuke rohkem kasvak- 
sid. Kõik kasvab ise. Niisamuti ka 
meie lapsed. Hiljaaegu avastasin, et 
minu 14-aastane poeg on minust 
juba pikem. Kuid ma ei ole pidanud 
kordagi selle 14 aasta jooksul ütle- 
ma, et ta kasvama hakkaks. 
Kasvamise protsess vaimulikus 
maailmas nii automaatselt ei käi. 
Seepärast pidas ka Peetrus vaja- 
likuks oma lugejaid julgustada 
vaimulikult kasvama. Kahjuks on 
kristlasi, kes on palju aastaid kiri- 
kus käinud, kuid väga vähe vaimu- 
likult arenenud. On lausa üllatav, 
milliseid küsimusi nad esitavad või 
milliste väikeste asjade otsa nad 
komistavad. Paulus ütleb selliste 
inimeste kohta ,,väetid lapsed Kris- 
tuses“ (1Kr 3:1). Samas on kristlasi, 
kes lühikese aja jooksul kogevad 
suuri elumuutusi, vabanevad patu 
orjusest, nende mõttemaailm saab 
uuendatud Jumala sõnaga, mida 
nad innuga loevad, nad hakkavad 
aktiivselt teenimima koguduse kes- 
kel ja neis on märgata jõulist 
vaimulikku kasvu. 
EMK kirikuvalitsus on 2020. 
aasta nimetanud kasvamise aas- 


taks. Milliseks kristlaseks ma ta- 
haksin saada? Milles ma tahaksin 
kasvada? Millistes vaimuandides 
ma tahaksin areneda? Mis mind 
takistab vaimulikult kasvada? Need 
on küsimused, mida tasuks aeg- 
ajalt endalt küsida ja seada ees- 
märke enda vaimulikus arengus. 
Peetrusel on õigus — Issanda päev 
on tulemas ja meil tasuks mõelda, 
millistena me kord Kristuse ees 
seisame. 

Ka kirikus ei ole kasvamine 
loomulik protsess, vaid nõuab sihi- 
pärast tegevust. Sel aastal oleme 
kirikuvalitsusega rohkem panus- 
tamas kolme valdkonna kasvu: 
juhtide kompetentsi arendamisse, 
koguduste rajamisse ja väikegrup- 
pide töö arendamisse. Juhtidest 
oleneb koguduses palju. Seepärast 
oleme valmistamas materjale ja 


koolitusi koguduste juhatustele ja 
uutele pastoritele, korraldamas 
piirkondlikke kohtumisi pasto- 
ritega ning panustamas laste- ja 
noortetöö juhtidesse. Oleme ees- 
märgiks võtnud ka uute koguduste 
rajamise ja hetkel käib uue Tallinna 
venekeelse koguduse meeskonna 
loomine. 

Väikegrupitöö koguduses ei ole 
mitte ainult hea viis aidata olemas- 
olevatel kristlastel vaimulikult kas- 
vada, vaid ka hea koht, kuhu kut- 
suda mittekristlasi, et nad saaksid 
tutvuda kiriku ja selle õpetusega. 

Kutsun teid üles palvetama 
nende valdkondade eest, et selle 
töö kaudu Eesti Metodisti Kirik 
võiks kasvada tugevamaks, suure- 
maks ja nooremaks. 


ROBERT TŠERENKOV, 
Superintendent 

SUPERINTENDENDILT 


NL US) 


Kõrbeseisund kui kiusatuseseisund 
uskliku inimese elus 


umala loodud maailm on 
täiuslik kooslus paljudest eri- 
nevatest loodusimedest. Looja 
õn ühte terviklikku kooslusesse 
ühendanud tasandikud, mäed, me- 
red, ookeanid, orud ja ka kõrbed. 
Mõned nendest kohtadest on ini- 
mesele ohutumad. Kõrb seevastu 
võib muutuda asjatundmatu ini- 
mese jaoks väga raskesti talutavaks 
kohaks. Sarnaselt looduslikule kõr- 
bele võib iga kristlane tunda oma 
vaimulikus elus teatud perioodidel 
tühjust ja võibolla isegi mõttetust 
selle osas, millega ta tegeleb. Mõnel 
puhul on sarnaseid aegu uskliku 
elus nimetatud kõrbeperioodiks. 
Edasi keskendun kolmele või- 
malikule põhjusele, mille mõjul ini- 
mene võib sattuda kõrbeperioodi 
ehk kiusatuseperioodi. 


1. Iga inimene ise mõjutab oma 
valikutega, milliseks tema elu ku- 
juneb 

Jumal on loonud inimese vaba 
tahtega olendiks ja valikuvabadus 
säilib iga kristlase elus ka peale Ju- 
malaga lepitatud saamist. Iga krist- 
lane otsustab seega määraval hulgal 
ainuisikuliselt, kuidas ta elab ja mis 
teda järgnevatel päevadel ees võib 
oodata. 

Seepärast on nõnda, nagu Püha 
Vaim ütleb: ,Täna, kui teie tema 
häält kuulete, ärge tehke oma sü- 
dant kõvaks nagu nurina ajal, 
kiusatusepäeval kõrbes, kus teie esi- 
isad kiusasid mind proovile pannes, 
kuigi nad olid minu tegusid näinud 
nelikümmend aastat. Seepärast tõu- 
sis mu viha selle sugupõlve vastu ja 
ma ütlesin: Nad aina eksivad oma 
südames, aga minu teid nad ei ole 
ära tundnud. Nii ma vandusin oma 
vihas: Nad ei saa minu hingamisse!“ 
Nii näeme, et nad ei võinud sisse 

pääseda oma uskmatuse pärast. Hb 
3:7-11, 19 

Väikest kiusatuslikku mõtet me 
ei saa oma elus välistada. On uit- 
mõtteid, mis tulevad ja lähevad. On 
erinevaid kohtumisi ja nende kestel 
võib silma ette jääda midagi, mis 
oleks võinud jääda märkamatuks. 
Keegi on ütelnud taoliste juhuslike 
kiusatuste kohta, et me ei saa kee- 
lata linnul üle oma pea lendamast, 
aga me saame takistada, et too lind 
oma pesa meile pähe ei teeks! 
Nõnda on ka ristiinimeste elus kiu- 
satusega. Vältida neid lõpuni ei ole 
võimalik, aga iga inimene saab 
teadlikult otsustada, millistel mõte- 
tel ta oma peas lubab kasvama ha- 
kata. Kui ekslikud mõtted kiiresti 
kõrvale heita suudetakse, on hea. 
Kui ei suudeta kiusavatest mõtetest 
kiiresti vabaneda, siis võib juba 
mõne aja möödudes nende olemas- 
oluga harjuda. Kuni viimaks ei 
märkagi enam Jumala armas laps 
Püha Vaimu vaikset kõnetust ja 
selle tulemusena on inimene oma 
mõtete ajendil juhtinud ennast — ja 
võibolla ka koos endaga veel mõne 
inimese - kiusatuseseisundisse. 

Mõistagi on selleks palju eri- 
nevaid põhjuseid, miks inimesed 
Jumala teid ära ei tunne — teadma- 
tus, kogenematus, võhiklus Püha- 
kirja suhtes, eneseuhkus, liigne 
töökus, vms. 

Siiski võib ütelda, et see kõik on 
inimesest enesest tulenev segadus, 
mis aja jooksul ainult võimendub. 
Kuni viimaks on järjest keerulisem 
ütelda, milline tegu viis teiseni või 
milline oli esimene uitmõte, mis 
kogu mõttemängude protsessi käi- 
vitas. Eelpool loetud lõik kirjast 
heebrealastele viitab selgesti, et iga 
ristiinimene, kes ei taha tunda Ju- 
mala teid oma lihtlabase kange- 


kaelsuse tõttu, ei või saada Jumala 
hingamisse. Aga selleks, et prob- 
leemi lahendada, on kõigepealt vaja 
probleemile anda õige nimi. Seda 
kõike saab teha seesama inimene, 
kes oma algsest uitmõttest laskis 
välja kasvada erinevate mõtete rä- 
gastiku ja on viimaks kiusatuste pe- 
rioodi jõudnud. 


2. Kurjuse meelevald mõjutab ini- 
mese käitumist ja olemist 

Meil ei ole siiski põhjust liiga 
tugevaks enesekriitikaks, justkui 
kõik halvad mõtted tuleksid üksnes 
meist endist. Jumala loodud maa- 
ilm on palju mitmekesisem ja olu- 
liselt rikkalikum kui üks inimene 
suudab endale ettegi kujutada. Siin 
maailmas on iga inimese kõrval 
terve hulk nähtavaid ja nähtama- 
tuid tegelasi, kes mõjutavad, et 
kristlase usuelu ei peaks mitte liht- 
ne olema. 

Aga madu oli kavalam kõigist 
loomadest väljal, kelle Issand Jumal 
oli teinud, ja ta ütles naisele: ,, Kas 
Jumal on tõesti öelnud, et te ei tohi 
süüa mitte ühestki rohuaia puust?” 
1Ms 3:1 

Loetud salm on tunnistus, et 
maailma on algusest peale olnud 
mõjutaja, kelle peamine eesmärk 
oli panna Jumala lapsi kahtlema Ju- 
mala sõnas ja Tema autoriteedi 
suhtes. Kui me nüüdseks teame, et 


Erakogust 


Jeesus kõrbes. Ivan Kramskoi maal, 1872. 


iga inimene võib mõtetega ja ot- 
sustega jõuda ummikusse, siis siin 
on veel üks võimalikest põhjusta- 
jatest — reaalne kurjus, kurat, saatan 
või ükskõik kuidas me teda ka ei 
nimetaks! Tema tegevuse eesmärk 
on Jumala lapsi eksitada ja juhtida 
neid üha suuremasse segadusse. 
Kurjuse jõud on üks reaalselt 
eksisteeriv nähtus selles Jumala 
loodud täiuslikus maailmas, mis 
mõjutab inimesi jõudmaks kiusa- 
tuseseisundisse! Kui näiteks vähese 
kogemusega inimene on mingis va- 
likus kahevahel, siis tuleb see kur- 
jus kindlasti küsima — kas sa oled 
kindel, et otsustad õigesti? Kui aga 
vähese usu- ja koguduseelu koge- 
musega inimene kuuleb jutlust 
kümnise maksmise olulisusest, siis 
tekkib küsimus — kas 5% ei piisa? — 
Seegi on ju pühendumise märk 
ning klassikudki on ütelnud: ,,Kui 
kahte rehkendust ei jõua teha, tee 


üks! Aga mis teed, tee ise ja ära teiste 
pealt maha kirjuta!” Praeguse jut- 
luse fookust silmas pidades on 
nüüd oluline küsida, kas ei ole tao- 
line kauplemine just seesama Ju- 
mala kiusamine ja tema teedest 
mööda minemine, millele viitas 
tekst Hb 3. peatükist? 

Kuni tänapäevani on saatan ini- 
mestele esitamas ikka veel samu 
küsimusi, mida ta küsis paradiisi- 
aias Aadamalt ja Eevalt. Ka prae- 
gusel ajastul lähevad pühendunud 
kristlased Jumala juurest ära tü- 
histe takistuste ajendil — kõhutäie 
supi eest, mõne viletsa sendi eest, 
parema töökoha või tulevase kar- 
jääri eest jne. Praktiliste ja igapäe- 
vaste valikute juures pikemalt 
kaalutledes, võib olla mõjutajaks 
seesama saatana küsimus: ,,Kas 
Jumal on sulle tõesti ütelnud, et sa ei 
tohi seda teha?” 

Aadama ja Eeva loost näeme 


veel, et inimene tundis eneses muu- 
tust selsamal hetkel, kui ta astus üle 
Jumala korralduse. Inimese silmad 
avanesid uuel viisil ja ta sai koheselt 
aru, et käsust üleastumisega oli 
suhe Jumalaga täielikult teistsu- 
guseks muutunud. 

Ja nad kuulsid Issanda Jumala 
häält, kes rohuaias sinna ja tänna 
käis, kui päev viluks läks, ja Aadam 
ja tema naine peitsid endid Issanda 
Jumala palge eest rohuaia puude 
keskele. Ja Issand Jumal hüüdis 
Aadamat ning ütles temale: , Kus sa 
oled?” Ja tema vastas: , Ma kuulsin 
su häält rohuaias ja kartsin, sest ma 
olen alasti. Sellepärast ma peitsin 
enese ära.” 1Ms 3:8-10 

Loetud lõik Piiblist on kinni- 
tuseks, et inimesed tegid ise midagi 
valesti ja seepeale pugesid Jumala 
eest peitu! Ehkki see ei olnud ainult 
inimese enese otsus, siis oli ta jõud- 
nud sellisesse seisundisse, et ei soo- 

Wikipedia 

Wikipedia 


Jeesuse kiusamine. Felix Joseph Barrias, 
1860. 


vinud enam Jumalaga koos olla. Siit 
paistab selgesti, et ka üksainus Ju- 
mala korralduse eiramine oli juh- 
tinud inimese väga kiiresti palju 
suuremate sündmuste keskele, kui 
ta algselt oskas arvata! Järgnevates 
sündmustes oli kurjus selgesti oma 
võidu saavutanud, sest inimene oli 
Jumala eest peitu pugenud ega 
soovinud enam Temaga koos olla. 


3. Jumala meelevald mõjutab ini- 
mese käitumist ja olemist 
Paljudele meist meeldiks öelda, et 
kõikides kiusatustes on süüdi ku- 
rat! Saatan kiusab inimest, kuni see 
vaene hing lõpuks murdub ja meel- 
tesegaduses teebki vale otsuse. 

Lisaks eelnevale meeldib meile 
uskuda, et Jumal ei luba oma lastele 
kurja sündida. Vähemalt kord nä- 
dalas palvetavad kõik kogudused 
ühiselt jumalateenistustel: ,,Meie 
Isa, kes Sa oled taevas... ära saada 
meid kiusatusse, vaid päästa meid 
ära kurjast!” 

Kui vaadata tagasi Jeesuse maa- 

pealsele elule, siis leiame sealt näite, 
et just Jumala Püha Vaim juhtis 
Jeesuse kõrbesse 40 päevaks. Mitte 
lihtsalt kõrbesse looduseimet vaa- 
tama, vaid sõna otseses mõttes ku- 
radi endaga võitlema. 

Siis viis Vaim Jeesuse kõrbesse 
kuradi kiusata. Ja kui ta oli neli- 
kümmend päeva ja nelikümmend 
ööd paastunud, siis tuli talle viimaks 
nälg kätte. Ja kiusaja tuli tema juur- 
de ja ütles talle: ,, Kui sa oled Jumala 
Poeg, siis ütle, et need kivid saaksid 
leibadeks!” Aga Jeesus vastas: , Kir- 
jutatud on: Inimene ei ela üksnes 
leivast, vaid igast sõnast, mis lähtub 
Jumala suust. Siis võttis kurat tema 
kaasa pühasse linna ja pani seisma 
pühakoja harjale ning ütles talle: 
»Kui sa oled Jumala Poeg, siis 
kukuta ennast alla, sest kirjutatud 
on: Sinu pärast käsib ta oma ingleid 
ja nemad kannavad sind kätel, et sa 
oma jalga vastu kivi ei tõukaks.” 
Jeesus lausus talle: , Samuti on kir- 
jutatud: Sina ei tohi kiusata Issan- 
dat, oma Jumalat.” Taas võttis kurat 
tema kaasa ühe määratu suure mäe 
tippu ja näitas talle kõiki maailma 
kuningriike ja nende hiilgust ning 
ütles talle: , Selle kõik ma annan si- 
nule, kui sa maha langed ja mind 
kummardad.” Siis ütles Jeesus talle: 
»Mine minema, saatan, sest kirju- 
tatud on: Kummarda Issandat, oma 
Jumalat ja teeni ainult teda!” Siis 
jättis kurat Jeesuse rahule. Ja vaata, 
ingleid tuli tema juurde ja need 
teenisid teda. Mt 4:1-11 

Kurat tuli Jeesuse ette nende- 
samade küsimustega, millistel sai 
jutluse varasemas osas peatutud: 

a. Ahvatluse sisuks oli Jumala 
korraldused kõrvale panna ühe ko- 
rraliku kõhutäie eest. 

b Järgmiseks proovis kurat 
Jeesust ära petta Jumala sõna tsitee- 
rimisega. Pühakiri sai sõna-sõnalt 
saatana poolt tsiteeritud, aga Jeesus 
tundis, et see sõnum ei sobitunud 
ümbritseva kontekstiga! 

c Saatana viimase pakkumisega 
pidanuks Jeesus kogu maailma 
rikkuse ja hiilguse osaliseks saama. 

Jeesus jäi kõikide pakkumiste 


suhtes tagasihoidlikuks ja loobus 
kuradi ettepanekutest. Nimetatud 
kõrbeperioodi kirjeldus lõpeb sõ- 
nadega: ,Siis jättis kurat Jeesuse 
rahule. Ja vaata, inglid tulid tema 
juurde ja need teenisid teda.” Mt 
4:11 

Eelnevast nähtub, et Jumala 
Vaim ise oli Jeesuse juhtinud ras- 
kesse olukorda. Selles kiusatuste 
perioodis pidi selguma Jeesuse vai- 
mulik ja füüsiline vastupidavus. 
Jeesus tuli katsumustega hästi toi- 
me ja pärast olid Isa inglid läkitatud 
Jeesust teenima. 

Minu küsimus sulle on täna — 
kuidas sina ennast tunneksid, kui 
Jumala inglid sind ümbritsevad ja 
teenivad? Usutavasti oleks see ko- 
gemus oluliselt parem sellest, kui 
seista silmitsi kavala ja halba soo- 
viva saatana endaga. Selleks, et ing- 
lid meid võiksid teenida, on meil 
igaühel vaja läbi käia oma kõrbe- 
rännakud. 

Ma tahan ütelda, armas lugeja, 
et jutluses käsitletud kiusatuse- 
perioodid tulevad iga kristlase ellu. 
Sellest ei ole pääsu kellelgi! Vahet ei 
ole seejuures, kas inimene jõuab 
kiusatuste perioodi oma valikute 
tõttu või kuradi mõjutustel või on 
seal tegemist hoopis testiga Jumala 
poolt. Kõige olulisem selle juures 
on, et sa oskad valmis olla ja tead- 
vustad endale, et asjad võivad 
mõnikord muutuda väga ebamuga- 
vaks ka Jumalaga koos ja Tema 
tahtest tulenevalt. 

Hea uudis on selle juures, kui 
inimene ei ole ise Jumala teid ära 
tundnud, siis Jumal oskab asjade 
käiku nii suunata, et üks ekslik ini- 
mene hakkaks teda üha rohkem 
usaldama ja Tema abile lootma. 
Aidaku meid Jumal ise selleks, kui 
keegi sinu või minu elu kõrvalt 
vaatab, siis võiks ta ütelda, et inglid 
on meid teenimas ja me oleme Ju- 
mala teed oma elus ära tundnud! 

Aamen! 


ARDI LEERIMA, 
Pärnu Agape koguduse pastor 


NAGAMUS) 


Mõtteid väikegrupitööst 


Käesoleva Koduteele numbri fookusteema on väikegrupitöö. Kuidas mõistavad ja 
kui oluliseks peavad väikegrupitööd Tartu Püha Luuka koguduse pastor Priit Tamm, 
Tallinna eesti koguduse väikegrupi juht Inna Välja ja Tallinna vene koguduse pastor 
Aleksandr Fjodorov, saad lugeda alljärgnevast artiklist. 


Mis on ja mis ei ole väikegrupitöö koguduses? 

e Priit: Alustaksin sellest, mis väikegrupitöö ei ole. 
Väikegrupitöö ei ole kindlasti see, kui koguduses on 
kildkonnad või grupeeringud, mille omavaheline 
suhtlus seisneb selles, et räägitakse teisi taga või ol- 
lakse ülejäänud koguduse või pastoriga opositsioonis. 
Pigem on väikegrupitöö mõte kõige üldisemalt tuua 
kiriku ja koguduse õpetuse ja osaduse üldistuse tase 
võimalikult alla üksikinimese lähedale. 

* Inna: Väikegrupitöö on ühiselt üksteise usu toeta- 
mine ja kasvamise arendamine. Väikegrupis püütakse 
ühiselt üksteise kasvamist ja tegutsemist toetada, et 
tugevdada Kristuse ihu. 


Kas olulisem on koguduse liikme osalus väikegrupis 
või jumalateenistusel? 

e Aleksandr:Ei saa eristada, mis on tähtsam või mis 
vähem tähtsam. Väikegrupil on funktsioone, mida ju- 
malateenistusega täita ei saa, ja jumalateenistusel on 
ülesandeid, mida kodugrupis täita ei saa. Iga uskliku 
täisväärtuslikuks arenguks on vaja mõlemat. 

e Inna: Need mõlemad kuuluvad John Wesley sõnas- 
tatud armuvahendite hulka. Kui ühe välja võtame, siis 
kaotame ühe väga tähtsa osa armuvahenditest. Mõle- 
mad on olulised ja mõlemat on vaja — nii seda, et 
tuleme ühiselt kokku, teenime Jumalat, ülistame ja 
austame Teda, ja ka seda aega, kus tuleme kokku ja 
arutleme oma usu üle, esitame küsimusi ja oma mõt- 
teid. 

e Priit: Neid kahte ei saa tegelikult teineteisele vas- 
tandada, kuna nad on ühest küljest täiesti erinevad 
asjad, teisest küljest aga üheskoos üht eesmärki — in- 
imese kasvamist pühitsuses — toetavad elemendid. 
Kõige tähtsam asi kristlase jaoks on pühapäevane ju- 
malateenistus, see on nädala tippsündmus. Selle 
eesmärk on hoida oma pühendumine ja fookus ainsal 
eluandval suhtel — meie suhtel Jumalaga. Väikegrupp 
on töövahend, mis toetab koguduse jumalateenistus- 
likus elus toimuvat. Kui inimene osaleb ainult jumala- 
teenistustel, siis võiks ta kristlasena isegi hakkama 
saada. Väikegrupp annab talle aga lisaväärtuse. Kui 
aga inimene käib ainult väikegrupis, siis ei ole tal või- 
malik osa saada kristlase eluks ülivajalikest armuva- 


Inna Välja Priit Tamm 


Aleksandr Fjodorov 


henditest — koguduse kui Kristuse ihu kogunemisest, 
kus kuulutatakse Jumala sõna ja jagatakse pühi sakra- 
mente. 


Kiire elutempoga inimesed võivad väita, et neil ei 
ole aega, et nädala jooksul osaleda kahel kirikuüri- 
tusel. 

* Inna: Mingil perioodil elus võibki nii olla. Näiteks 
minu elus oli see periood, kui meie lapsed olid väike- 
sed. Aga see peaks olema ajutine. Ma ei kujuta ette, et 
ühe kristlase elu on algusest lõpuni nii hõivatud, et ta 
ei leia nädalas aega kaheks kirikuürituseks. Kui ini- 
mene jätab ühe olulise armuvahendi oma elust välja 
põhjendusega, et tal ei ole selleks aega, siis ta ei väär- 
tusta seda piisavalt. Kui inimesed ütlevad, et nad on 
kristlased, ja eriti veel, kui nad ütlevad, et nad on 
metodistid, siis on väga suur eksitus, kui nad arvavad, 
et piisab vaid jumalateenistustel osalemisest. Wesley 
suurim edu oli see, et ta organiseeris inimesed väike- 
gruppidesse, kus nad said oma usku tugevdada. 


Mida annab väikegrupis osalemine koguduse liik- 
mele sellist, mida ta jumalateenistuselt ei saa? 

* Inna: Väikegrupis toimub arutelu ja küsimuste 
küsimine. On uskumatu, kui palju on inimestel mit- 
teteadmist ja küsimusi. See tuleb välja siis, kui nad 
suud avavad. 

e Priit: Kui koguduse liige on pühapäevasel jumala- 
teenistusel, on ta üks paljudest ja osadus on pinna- 

KUI TE LIITUTE MEIE 
KOGUDUSEGA, SIIS EELDAME 
TEILT MÕNE TEENIMISVALD- 
KONNA LEIDMIST. 


MA OLEN KINDEL, 
ET SAAME KOGUDUSES KAASA 
TEENIDA. 


pealsem. Pastori sõnakuulutusega jumalateenistusel 
on sama lugu — ta peab püüdma kõnetada võimalikult 
kõiki kirikulisi, mis tingib suurema üldistuse taseme 
ja inimene võib tunda, et õpetus kas jääb abstraktseks, 
ei puutu temasse või ei ole mingis muus mõttes asjasse- 
puutuv. Väikegrupis saab aga kasvõi sedasama teemat 
käsitleda kitsamas ringis palju konkreetsemalt ja 
täpselt sihituna. Väikegrupp aitab inimesel sügava- 
male minna, mõista, et kõik kirikus toimuv on tege- 
likult päris, on relevantne ja reaalne. 

e Aleksandr: Piiblis on kirjas, et kui te kokku tulete, 
on igaühel sõna või laulu või tunnistust jne. Üldiselt 
ei ole võimalik ühel jumalateenistusel seda kõike ka- 
sutada. Ka Püha Vaimu andide esile toomine või aren- 
damine jumalateenistusel on raske. Aga kodugrupis, 
kui inimesed on omavahel tuttavad, tekib igaühel või- 
malus jagada seda, mis tal on ja mida ta mõtleb. Kui 
siis midagi läheb viltu, siis teda suunatakse. See on 
parim koht arenemiseks. Jumalateenistuste eesmärk 
on tulla kokku, ülistada Jumalat, saada juhatust eluks 
ja teenimiseks, aga väikegrupis toimub arenemine 
teenimiseks. 


Millist mõju on väikegrupis osalemine sinule aval- 
danud? 

« Inna: Tõenäoliselt ma ei oleks usu juurde jäänud, 
kui ei oleks olnud väikegruppi ja osadust, kuhu mind 
kohe vastu võeti. See aitas jääda püsima ja saada järje 
peale. 

e Aleksandr: Väikegrupi abil olen õppinud Jumala 
häält paremini kuulama. Olen õppinud ka inimesi 
lähemalt tundma ja õppinud tundma nende vajadusi. 
e Priit: Mulle on alati olnud kõige mõjuvam see, kui 
inimesed jagavad oma isiklikke kogemusi usuelus. On 
väga suur eesõigus kuulda oma usukaaslaste mõtetest, 
kahtlustest, selgustest, võitlustest, mis lõpevad kas 
kaotuse või võiduga. See kõik on justkui kallis kingi- 
tus, mis kutsub esile tänu ja osutab, kui tõeline tege- 
likult on elu koos Jumalaga. Koos teistega grupis 
jagamine on aidanud ka näha omaenda mõtteid teiste 
kogemuste ja arutluste valguses. 

MA ARVAN, ET TE VÕIKSITE 
JUHTIDA VÄIKEGRUPPI, MIS 
KÄSITLEB TEEMAT 
"PRIORITEETIDE SEADMINE". 


KUI SEE EI SEGA KORVPALLI- 
HOOAEGA, TANTSU- 
EGA MAALITUNDE. 


Kas ja kuidas on väikegrupid vahendiks evangee- 
liumi kuulutamisel? 

e Inna: Meil kristlastena ei ole uskmatutele anda 
midagi, kui istume ainult anonüümsena kirikupingis, 
ei loe Piiblit ega palveta, või kui, siis ainult suures 
hädas. Sellisel juhul ei ole Jumala mõju meie elus nii 
suur, et võiksime efektiivselt oma usku levitada. 
Väikegrupp on koht, mis aitab kristlasi evangelismiks 
ette valmistada ja varustada jõuga igapäevaseks eluks, 
et suudaksime olla need, keda maailm vajab. 

* Priit: Kindlasti on väikegrupid evangeeliumi kuu- 
lutamise vahendiks. Väikegrupi vahetu ja isiklik olek, 
aga ka suhteliselt vaba formaat võimaldab näha usu- 
inimese elu n-ö köögipoolelt. See on kahtlemata väga 
ehe kogemus. Mul on kohati tunne, et praegusel ajal 
on usust huvitatud inimestele oluline just küsimus: 
mida usk Jumalasse sinuga teeb, mis muutub. Seda on 
võimalik kõige paremini kogeda väikegrupis. 

e Aleksandr: Evangeliseerimine on väikegrupi pea- 
mine ülesanne. Ei ole mõtet väikegruppi teha vaid 
suhtlemise pärast. Väikegrupi peamine eesmärk on 
teenida uskmatuid. Mittekristlasel, kes on usuasjadest 
huvitatud, on märksa lihtsam tulla väikegruppi, juua 
tassike teed, kuulata vahvaid lugusid ja esitada küsi- 
musi selle kohta, mis teda huvitab. 1990-ndatel käi- 
sime tänavatel evangeliseerimas ja korraldasime suuri 
koosolekuid. Aga praegu sellised evangeliseerimise 
vormid eriti ei tööta. Parim vahend evangeliseerimi- 
seks on väikegrupid. 


Milliseid teemasid peaks väikegrupis käsitlema? 

e Inna: Teemadevalik sõltub grupis olevatest ini- 
mestest. Näiteks osalesin kunagi ,Jüngri“-kursusel, kus 
osalesid need, kes tahtsid Piiblit süvitsi uurida. Aga kui 
tulevad kokku inimesed, kes ei ole oma elus sellises 
kohas, et nad suudaksid Piiblit uurida nii süvitsi, siis 
pole mõtet seda teha. Siis tuleb rääkida teemadest, 
mida just nendel inimestel vaja on. Siin on jällegi Jeesus 
eeskujuks: kui Ta suhtles abielurikkuja naisega, ei rääki- 
nud Ta talle seda, mida rikkale noormehele. Peame läh- 
tuma sellest, mida inimesed vajavad. 


Thom Tapp, Baptist Press Comics arhiiv 


e Priit: Maarvan, et põhimõtteliselt võib väikegrupis 
rääkida kõigest. Küll aga peab kindlasti hoolt kandma 
selle eest, et väikegrupp ei muutuks lihtsalt lahedaks 
jututoaks. See, muide, on väga kerge juhtuma. Heas 
väikegrupis on kindlasti ka selline aeg, kui räägitakse 
sellest, kuidas kellelgi läheb: millega võideldakse, mis 
on läinud hästi, mis halvasti, millised on kiusatused, 
mis parasjagu ründavad. Näiteks John Wesley väike- 
grupid olidki omal ajal moodustatud peamiselt sellel 
eesmärgil, et üksteisele oma usuelust aru anda, et 
keegi ei langeks pattu ja et pühitsuse teekond oleks 
võimalikult tõhus. 

e Aleksandr: Teemade valik peab lähtuma kolmest 
asjast: grupis olevate inimeste vajadustest, koguduse 
visioonist ja sellest, mida pühapäevane jutlus käsitles. 
Ma usun, et Jumal annab sõna jumalateenistuseks. 
Kui inimesed kuulavad seda sõna, tulevad kodu- 
gruppi kokku, et seal selle teema üle arutleda, siis see 
jutlus muutub kodugrupi kaudu palju praktilisemaks. 


Kas väikegrupis võiks rääkida ka näiteks koroona- 
viirusest, loodushoiust ja presidendi vastuvõtul 
kantud kleitidest? 

* Inna: Miks mitte nendest rääkida. Kõik elulised 
teemad on väga teretulnud. Minu grupis, mis on juba 
ligi 20 aastat koos käinud, on meil igasuguseid tee- 
masid jutuks tulnud, sealhulgas ka päevakajalisi ja 
poliitilisi. Hea, kui inimesed saavad neid teemasid 
turvalises keskkonnas arutada ja nad ei pea oma peas 
välja mõtlema mingeid teooriaid, mis võivad olla vilda- 
kad. Aruteludes kuulevad nad teiste õdede-vendade 
arvamust ning nõuandeid. Selle kaudu Jumal töötabki. 
e Aleksandr: Kui teema vastab sellele, mis on kiriku 
visioon, kuidas reageerida või tegutseda selles vald- 
konnas, siis on sellel mõtet. Aga kui soovitakse lihtsalt 
lobiseda, siis sellest ei ole midagi kasu. Näiteks kui 
tekkis terav vastuseis seoses sõjaga Ukrainas, siis 
pidime lihtsalt keelama sel teemal kodugrupis rää- 
kimise, sest keegi vaatas ja kuulas vene uudiseid ning 
nendel tekkisid teatud mõtted ja emotsioonid selle 
olukorraga seoses, teised kuulasid lääne uudiseid ja 
olid vastupidistel seisukohtadel. Ja kuna tegelikult see 
olukord meid otseselt ei puuduta, kedagi meist ei 
saadeta sinna olukorda lahendama, siis on see viljatu 
emotsioneerimine. Teisalt, kui on näiteks koroona- 
viirus levimas ja meil on vaja midagi ette võtta, et 
ennast kaitsta, siis see on praktiline küsimus ja siis on 
vaja seda arutada. 


Kas väikegrupil peab olema juht? Kui jah, siis kes 
on sobiv isik väikegruppi juhtima? 

« Priit: Üldiselt on selles maailmas asjad nii, et sel- 
leks, et miski koos püsiks, edasi liiguks ja tore oleks, 
peab keegi võtma vastutuse ja asja juhtima. Nii on ka 
väikegrupiga. Juhil peab olema kutsumus seda tööd 
teha, kõik ülejäänu — teadmised ja oskused — saab 


ANU) 


EMK korraldab väikegrupitöö teemalise koolituse 
79. septembril 2020. 
Jälgi reklaami EMK Facebooki lehel, kodulehel ja 
ajakirjas Koduteel. 


õpetada; kogemus tuleb ajaga. Juhil peab olema taht- 
mine teenida Kristust ning hool ja armastus koguduse 
liikmete suhtes. Samuti peaks juht olema teistele 
eeskujuks oma eluga. Väikegrupi juht ei pea tingimata 
teadma kõike Kiriku õpetusest ja Piiblist, kuid usu 
põhialused peavad olema kindlad. 

e Aleksandr: Juhtimiseta väikegrupp ei toimi. Keegi 
ei vastuta, inimesed kogunevad teadmata milleks ja 
teevad ei tea mida. Tingimata on vaja juhti. Praktika 
näitab, et areneb see juht, kes vastutab kellegi ees, ehk 
juht, kellel on omakorda juht. Kui juhid on väsinud, 
kurnatud ja läbipõlenud ning nad on pikka aega oma 
gruppi piltlikult öeldes turjal tassinud, siis kodu- 
grupid ei toimi hästi. Kui meil on piisav arv häid ja 
tugevaid juhte, siis väikegrupid tulevad iseenesest. 

e Inna: Väikegrupijuht peaks olema inimene, kelle 
põhiolemuseks ei ole kritiseerimine, et vältida seda, 
et juht hakkab gruppi kogudusest eemale kiskuma või 
koguduses lahkmeelt tekitama. Kunagi aastakümneid 
tagasi oli meie koguduses üks inimene, kes viis kogu- 
dusest ühe grupi inimesi ära. Mulle tundus, et see 
grupijuht oli oma olemuselt natukene konfliktne. Ta 
armastas väga kritiseerida pastoreid ja teisi juhte. 


Kas võib olla olukordi, kus parem oleks grupi koh- 
tumiste lõpetamine kui selle jätkumine? 

« Priit: Kindlasti on selliseid olukordi. Kõige üldise- 
malt öeldes tuleks grupi kooskäimised lõpetada siis, 
kui see ei täida enam oma eesmärki ehk koguduse 
üldise töö toetamist ja koguduseihu ülesehitamist 
liikmete vaimuliku kasvu edendamise kaudu. See võib 
olla näiteks olukord, kus väikegrupp kapseldub 
endasse, hakkab ennast paremaks pidama teistest 
koguduseliikmetest ja ainult omavahelist osadust 
usuelu tarvis piisavaks arvama. Või näiteks olukord, 
kus grupiliikmete omavahelised suhted muutuvad 
mistahes viisil ebaterveteks. Või olukord, kus grupis 
kujuneb mingi õpetuslik väärarusaam. Aga lõpetada 
võib ka siis, kui midagi negatiivset pole, küll aga on 
näha, et selle konkreetse grupi kooskäimised sel kujul 
enam midagi olulist ei anna. Gruppide eluea võib 
muidugi juba kohe alguses konkreetselt piiritleda. See 
on mõnikord päris vabastav nii juhile kui liikmetele, 
eriti tänapäeva kontkesti arvestades, kus ,igavesest 
ajast igavesti“ pühendumine tundub inimestele 
absoluutselt võimatu. Ja väikegruppide puhul ei kehti 
kindlasti põhimõte ,,kuni surm meid lahutab“. 


Küsimusi esitas: MARJANA LUIST 

Väikegrupid kui Jeesuse 
misjonistrateegia 


Väikegrupitöö eesmärgiks peetakse ennekõike usklike vaimulikku kasvamist. EMK 
Teoloogilise Seminari õppejõud Hindrek Taavet Taimla toob oma artiklis esile hoopis 
teise eesmärgi — evangeeliumi kuulutamise — ning kirjeldab väikegruppide efektiivsust 
just selle eesmärgi saavutamisel. 


vangelismi ja jüngerluse 
E kursusel uurime seminari 
üliõpilastega, mis on kuu- 
lutustöö ja vaimuliku kasvu piibel- 
likud alused. Üks järeldus on, et 
Piibli üheks keskseks teemaks on 
Jumala Missioon (Missio Dei) — 
läkitus lepitada enesega inimesi 
igast hõimust, keelest, rahvast ja 
kultuurist (1Ms 12:3; Ps 67; Js 
11:10; Mt 28:18-20; Jh 3:16; GI 3:6- 
9, 16; Ilm 5:9-10; 7:9; 21:3). 
Jumala valitud meetod selleks, 
et lepitada ja taastada inimkonna 
suhe endaga, on lähisuhetel põhi- 
nev jüngerlus, mida demonstreeris 
Jeesuse elu ja teenimistöö. (Mt 4:19; 
Lk 4:1-19; 6:40; 24:44-49; Jh 1:14, 
18, 38-43; 5:19-20; 8:28-29; 17:4-8; 
20:21; Ap 2:22; 4:13; 1Kr 11:1; FI 
3:17; 4:9; KI 1:28-29; 175 2:8; 2Tm. 
2:2; Hb 2:10; 1]h 2:6). Räägime kur- 
susel ka sellest, et usule tulemine ja 
kasv on teineteisest absoluutselt la- 
hutamatud. Kõik, kes on kutsutud 
päästele, on kutsutud järgima 
Jeesust jüngrina! (Mt 28:18-20; Lk 
9:23-25; 14:25-27; FI 2:12-15; 215 
2:13-15; Tt 2:11-15; Jk 1:21-22). 
On selge, et Kristuse kuulutus- 
töös leidus nii jumalateenistuse 
vormi“, »tänavaevangelismi“, suuri 
koosolekuid, sotsiaaltööd kui ka 
teisi tänapäevakirikule omaseid 
kuulutusvorme, aga need, kes tema 
nimel läksid tunnistajatena välja 
seda maailma muutma, olid esiti 
tema lähedased sõbrad. Inimesed, 
kelle kodusid ta oli külastanud, kel- 


lega koos naernud ja nutnud ning 
pikki miile maha kõndinud. 

Nagu ütleb Dr Robert Coleman 
raamatus ,,Evangeeliumi Meistri- 
plaan“: JEESUSE MEETOD OLI 
INIMESED! Kuigi järgijaid oli nii 
kohati hulgaliselt kui ka kirevalt- 
pisteliselt, siis maailma hakkas 
muutma ikkagi I2liikmeline Kris- 
tuse valitud väikegrupp! 

Kui vaadata, kuidas Jeesuse jär- 
gijad tema tööd jätkasid, siis näe- 
me, et väikegrupiosadus ja lähi- 
suhted jäid prioriteediks. Kuidas 
nii? Ega siis kirikul kodugruppe 
veel ei olnud? 

Kas lugeja on tähele pannud, et 
Apostlite tegude raamatu tegevus 
nii algab kui ka lõpeb kodus? Ap 
1:13-14 — Ja kui nad linna tulid, läk- 
sid nad (jüngrid + Jeesuse pere) 
ülemisse tuppa, kus neil oli tavaks 
viibida. Ja kõige viimased sõnad 
Kiriku ärkamisraamatus: Ap 28:30 
— Aga Paulus jäi kaheks täisaastaks 
oma üürielamusse ja võttis vastu 
kõiki, kes tema juurde tulid, kuulu- 
tades Jumala riiki ja õpetades tõde 
Issandast Jeesusest Kristusest täiesti 
avalikult ja ilma takistamata. 


Mis toimub meie üürikorterites, 
kodudes ja ülemistes tubades? 

Ameerika Kirikukasvu Instituut 
(Institute of American Church 
Growth) määratles juba möödunud 
sajandi lõpuks, et 70—80% kiriku 
kasvust toimus sõprade ja sugulaste 
kaudu. Seevastu Euroopas on üks 


Kõik, kes on kutsutud päästele, on kutsutud järgima 


Jeesust jüngrina! 

kiriku kahanemise põhjus olnud 
sõprade ja sugulaste puudumine 
kirikust. 

Pidage! Kas see tähendab et 
vaesed, lesknaised, võõramaalased, 
kodutud, kõrvalejäetud ja inime- 
sed, kel pole ei sõpru ega sugulasi, 
ei olegi kiriku prioriteet? 

Vastupidi! Kristuse käsk ja ees- 
kuju kutsuvad meid just hüljatute 
hulgast vormima endile sõpru, õde- 
sid ja vendi. (Siinkohal peame mee- 
les paradoksi, et rikas poliitik kõige 
uuema Mercedese sees võib olla 
hingelt hüljatum ja rõhutum kui 
iganädalane supiköögi-külaline). 

Kui küsisin keskkooliõpilastelt, 
mis nad arvavad, mida tähendab 
»ligimene“ — mainisid nad just 
sõpru ja pereliikmeid. Siis lugesime 
lõiku, kus Jeesuselt küsiti: ,, Kes on 
mu ligimene?“ Tuleb välja, et põ- 
latud, pekstud ja röövitud, poolsur- 
nud võõramaalane (Lk 10:25-37). 
Õpilased olid üllatunud. 

Eestis üha kasvavatel meeste 
hommikupalvustel (ka võimalik 
väikegrupitöö!) vaatan enda vasa- 
kule ja paremale käele ning näen, et 
Jumal on toonud nii Mercedese- 
mehed kui ka viimaseid palukesi 
otsivad ning kõik vahepealsed 
kokku oma nimel. Näen, et neist 
saavad sõbrad ja vennad. Näen, et 
nad panevad üksteise peale käed ja 
jagavad oma elu ja suurimat vaja- 
dust — Kristust! 

Selline jagamine saab kõige 
paremini toimuda väikegrupi kon- 
tekstis — keskkonnas, kus inimesed 
teavad üksteist nimepidi ja kasva- 
vad koos Kristuse järgijatena. 


ST 


Hindrek Taavet Taimla. 


Säärased väikegrupi osadused, 
mis soodustavad vaimulikku kasvu, 
ei pea toimuma kodudes. Inglis- 
maalt alguse saanud liikumine 
Fresh Expressions kasutab kogune- 
mispaikadeks kohvikuid, jõusaale, 
raamatukogusid, rulaparke, randu 
- mida iganes! Sarnaselt toimib 
Alfa liikumine, mis on muuseas 
olnud pika edumaaga kõige efek- 
tiivsem vahend läänemaailmas, 
toomaks inimesi kirikusse. 

Aga kohandades Jumala mis- 
siooni praktiliste vajaduste järgi, on 
inimeste kodud kõige soodsam 
keskkond. Kristlikud kogudused 
mis tahes konfessioonides, kellel on 
uhked (või ka kehvas seisus) hoo- 
ned ja infrastruktuur, peavad tõele 
aru andes suurema osa oma Tes- 
surssidest ja koosolekutest kulu- 
tama administratiiv- ja majandus- 
like probleemide lahendamisele. 
Pauluse üürikorteris tekkis neid 
küsimusi oluliselt vähem ja tema 
tegeles inimeste küsimustega Ju- 
mala riigist! 


Seminari pildikogu 


Lisaks majanduslikele takistus- 
tele on koduosadused olnud kiriku- 
elus ka turvalisuse pärast kõige 
tõhusamad. Olgugi, et palju sakra- 
mentaalset väärtust jääb osadusele 
kodudes lisamata, siis alates Jeesuse 
päevist on kristlased oma elu ja- 
ganud majaseinte vahel, mis on ko- 
haliku võimu eest varjul. 

Eestlased ei pea mõtlema tagasi 
kaugemale kui pool sajandit, et 
meenutada kirikuelu peamiselt ko- 
dudes — nii väikestes kui ka suurtes 
gruppides. Nõukogude võim ei 
jõudnud oma »traati“ igasse ko- 
dusse tarida. Jumal tegutses keset 
kööki, elu- ja isegi vannituba — ini- 
mesed õppisid tundma Jeesust. 
Kuulen isegi hulgaliselt mitte-sü- 
vakristlikke perekondi meenuta- 
mas, et jõulude ajal pandi kardinad 


Kristlik usk on alati 
»isiklik“, aga mitte kunagi 
»Privaatne“. 


ette ja Jeesuslapsele ikkagi salaja 
küünlad põlema. 

Nõukogude võimujäänukid on 
paraku väga aktiivselt toimimas 
Aasias. Millises riigis on hetkel kõi- 
ge kiiremini kasvav kristlik kogu- 
kond? See on Hiina! Milline on 
nende peamine kogunemisvorm? 
Koduosadus ja väikegrupid! Samuti 
on väikegrupid põhimootor maa- 
ilma kõige suurema kristlikus ko- 
guduses Lõuna-Koreas! Põhja-Ko- 
reas ei tohi avalikult midagi teha ja 
seega kogu kristlus liigub kodust 
kodusse! 

Kuigi seaduse silmade alt eemal, 
on elu jagamine ja koos Jeesuse 
järgimine äärmuslikult avalik. Väi- 
kegruppide töö spetsialistid Eric 
Geiger, Michael Kelley ja Phili Na- 
tion rõhutavad oma raamatus 
»Iransformatiivne jüngerlus“ (Trans- 


formational Discipleship), et Krist- 


lik usk on alati »isiklikS, aga mitte 
kunagi ,» privaatne“. Seda mõistis ka 
John Wesley, kes suunas pöördu- 
nud inimesed koheselt väikegrup- 
pidesse. Kevin M. Watson on põh- 
jalikult rääkinud raamatus The 
Class Meetings: Reclaiming a For- 
gotten Small Group Experience, et 
paljude läänekirikute närbumine 
on oma juurtes seotud just säärase 
osaduse puudumisega. Ta tõdeb: 
Jüngrid ei teki koolipingis, vaid nad 
kujunevad käed-külge õppimismee- 
todil, mis antakse ühelt põlvkonnalt 
teisele. 

Kallis lugeja, kui tahame Jeesuse 
meetodi järgi näha kasvamist nii 
kirikus kui ka inimeste isiklikus 
elus, peame olema valmis oma ko- 
dude uksi avama. Peame olema 
valmis inimesi endale lähedale 
laskma ja ise nende juurde mine- 
ma, õpetades neid eeskuju ja järje- 
pidevuse kaudu. Pole tähtis, kas see 
suhe algab tänaval või sinu enda 
elutoas. Parim evangelism ja jün- 
gerlus on silmast silma, kõrvast 
kõrva, südamest südamesse. 


HINDREK TAAVET TAIMLA 


EMK Teoloogilise Seminari õppejõud ja 
TMS-Global misjonitöötaja 

MÕISTED SELGEKS 


Väikegrupitööga seotud mõisted 
metodistliku liikumise algusaegadest 


Pietistlike luterlike koguduste ees- 
kujul võttis John Wesley kasutusele 
väikeste rühmade kontseptsiooni ja 
teda on nimetatud moodsa väike- 
grupi kontseptsiooni , isaks“. Alg- 
selt nimetati varases metodismis 
väikegruppe »bändideks” (ingl k 
band), mis olid moodustunud kas 
soolisel või abielulisusel staatusel ja 
mis koosnesid 5-10 inimesest. 
Wesley julgustas arendama erine- 
vaid väikeseid rühmi, et metodisti 
koguduste juhid koos lihtliikme- 
tega saaksid sellises kooskäimises 
oma usule tuge ja uusi väljakutseid. 

Pisut hiljem täiustas Wesley 
väikegrupi kontseptsiooni ning 
moodustas samadel alustel 12 ini- 
mesest koosnevad väikegrupid, 
mida ta nimetas ,.klassideks” (ingl 
k class). Oma piirkonna klassi kuu- 
lumine oli tollel ajal kohustuslik 
igale metodistile. Klasside kokku- 
saamisi hakati kutsuma klassi- 
koosolekuteks, et ,, tuua kokku väi- 
ke arv inimesi, et palvetada, lugeda 
Piiblit ja kuulata manitsusi ning jul- 
gustada ja tunda rõõmu üksteise 
seltskonnast.” Täpsemalt kirjelda- 
takse klassikoosoleku vormi järg- 
miselt: ,... pärast avapalvet ja hüm- 
ni laulmist jagas klassijuhataja enda 
vaimset/usulist kogemust, tänades 


Pa A ADI jt 


Jumalat võidu ja edasimineku eest, 
ning teatades siis ka ausalt kõi- 
kidest oma ebaõnnestumistest, 
kiusatustest ja võitlustest. Pärast ju- 
hataja tunnistust vastas iga grupi 
liige mõnele olulisele küsimuse- 
le: , Kuidas su hing õitseb?“ või 
ümbersõnastatult: ,Kui korras on 
sinu elu koos Jumalaga?“ ja , Kas 
eelmisel nädalal on olnud ka tagasi- 
lööke?” Ausad vastused otsestele ja 
konkreetsetele küsimustele olid jul- 
gustavad just nendele liikmetele, 
kes pärast eelmist koosolekut olid 
vaimselt langenud või tagasilööke 
kogenud. Sellised inimesed said 
julgustust, otsimaks klassikoosole- 
ku ajal armu ja andestust ning osa- 
duse taastamist Jumalaga.” 
Klassikokkutulekud on meto- 
distlikus teoloogias ,,pühitsuses 
kasvamise armuvahendiks”. 
Louisa Thomas kirjutab varaste 
metodistide klassikoosolekute koh- 
ta, et: , Klassikoosolekud olid tead- 
likult piiritletud väikese rühmaga. 
Grupp sai kokku kord nädalas 
tunni jooksul eesmärgiga säilitada 
järelevalve klassi vaimse kasvu üle. 


Oma piirkonna klassi kuulu- 
mine oli tollel ajal kohus- 
tuslik igale metodistile. 


John Wesley kõnelemas Oxfordi ülikooli ,,Püha Klubi” koosviibimisel. 

UM News 


Erakogu 


Iga liige jagas oma võite ja kaotusi 
teistega vabatahtlikult ja ausalt. 
Rühmad koosnesid erineva hari- 
dusliku taseme ja sageli erineva 
vanusega, sotsiaalse staatuse ja 
vaimse küpsusega inimestest. Wes- 
ley kindlaks sooviks oli ,,pühade 
segamine vaimsete beebidega Kris- 
tuses, et õpetada ja julgustada vast- 
pöördunuid”. 

19. sajandi lõpul hakati mitmel 
pool Põhja-Ameerika metodisti 
kogudustes lisaks klassikokkusaa- 
mistele teostama ka nn ,potlucke“ 
(A Church Potluck) — nii kutsutakse 
inglisekeelses keeleruumis osadus- 
likku koosviibimist kirikus, kus on 
mõeldud ka toidulaua peale. 

Täpsemalt tähendab see seda, et 
iga koosviibimisele kutsutu toob 
kaasa maitsvaid suupisteid lauale- 
panekuks nii endale kui ka sõbrale. 
Sellisel moel saab ürituseks kaetud 
üllatusterohke, paljude erinevate 
suupistetega, rikkalik toidulaud. 

Termini potluck võttis kasutu- 
sele 16. saj Inglismaal elanud ja ku- 
ninganna Elisabethi õukonda kuu- 
lunud pamfletikirjutaja, näitekir- 
janik, luuletaja ja satiirik Thomas 
Nashe. 

Metodisti kirikus on sarnased 
erinevatele sihtgruppidele mõeldud 
üritused koos kaetud toidulauaga 
populaarsed — neid praktiseeritakse 
nii noorte, vanurite, meesteühen- 
duste, naisteühenduste, perede jpt 
koosviibimistel. 

ANDRES KAPP 
EMK Tallinna kogudus 


Kasutatud kirjandus: Wilson, John P. ,, From 
House Church to Home Groups“; Thomas, 
Louisa ,,Ihe Relevance of the 18th Century Wes- 
leyan Class Meeting in the 21st Century 
Church“; Snyder, Howard A.; Runyon, Daniel. 
“The Divided Flame: Wesleyans 8% The Charis- 
matic Renewal”; Lilleoja, Tarmo. ,,Seletav lühisõ- 
nastik ,The Book of Discipline of the United 
Methodist Church in Northern Europe““; UMC 
GBOD (General Board of Discipleship) ,, Chuck 
Knows Church“. 


Osadusgrupp kui hingehoiu vorm 
metodistlikus traditsioonis 


Väikegrupid on suurepärane vahend vaimulikuks kasva- 
miseks ja — nagu Hindrek Taavet Taimla artiklist lugesime 
- ka evangeeliumi kuulutamiseks. Veel ühest väike- 
grupitöö funktsioonist kirjutab oma artiklis EMK 
Teoloogilise Seminari õppejõud Meeli Tankler. Tema 
analüüsib väikegrupitööd hingehoidlikust vaatevinklist. 


ue Testamendi kirjades 
1. sajandi kristlastele leia- 
me meeldetuletusi, kuidas 


uue, alles kujuneva kogukonna liik- 
med võiksid ja peaksid üksteist 
toetama ja vastastikku kasvama 
innustama. Seal räägitakse ülesehi- 
tamisest (Rm 14:19; 15:2; Ef 4:29), 
innustamisest (2Kr 1:4; 5:20; 13:11; 
17s 4:18; 5:11, 14), julgustamisest 
(1Kr 14:3; 2Kr 1:4; 13:11; 1Ts 4:18; 
5:11; Hb 3:13; 10:25), aga ka manit- 
semisest (KI 3:16) Jumalalt tuleva 
väe najal, sest ,, Tema julgustab meid 
igas meie ahistuses, et me suudak- 
sime julgustada neid, kes on mista- 
hes ahistuses, julgustusega, millega 
Jumal meid endid julgustab“ (2Kr 
1:4). Koguduslik hingehoidlik tugi 
on seega kristlikule kirikule algu- 
sest peale loomuomane olnud. See 
võib meie järjest individualiseeru- 
vas maailmas ehk pisut võõrastav 
tunduda, samas näeme, kuidas ini- 
mesed näivad küll ülikõrgelt hinda- 
vat ja kaitsvat oma privaatsust, kuid 
tunnevad ometi vajadust oma elu 
jagamiseks ,,tähenduslike teistega“. 
Otsitakse kogukonda, kellega ava- 
meelselt oma elust kõnelda ja kellelt 
ehk abigi saada. 

Nii võiksime mõtiskleda krist- 
liku osadusgrupi kui hingehoidliku 
elutoe üle. Ajaloost teame, et John 
Wesley pani hingehoidlikele osa- 
dusgruppidele (bands) aluse päris 
metodistliku äratusliikumise al- 
guses, ilmselt juba aastal 1739 Bris- 
tolis. Selles ei olnud midagi ole- 
muslikult uut: ajaloolased on leid- 


nud selge paralleeli tolleaegses ven- 
nastekoguduse liikumises välja ku- 
junenud praktikaga. Krahv Zinzen- 
dorf kirjutab: ,, kahest, kolmest või 
enamast Jeesuse nimel kokku ko- 
gunenud hingest koosnevad gru- 
pid, kelle keskmes on Jeesus ja kes 
eriliselt südamlikult ja avameelselt 
oma südant avades üksteisega 
kõnelevad ja üksteise eest midagi ei 
varja, vaid usaldavad end täielikult 
üksteise hoolde Issanda nimel“. 
Wesley oli vennastekoguduse ära- 
tusliikumisest tugevasti mõjutatud 
oma lähedase sõbra ja nõuandja 
Peter Böhleri kaudu ja arendas sel- 
lest vaimulikult ülestõstvast grupi- 
kogemusest välja omad struk- 
tuurid. Kogu Wesley organisatoor- 
ne tegevus vaimuliku töö kujun- 
damisel lähtus arusaamast, et 
Pühitsuselu elamiseks ja pühitsuse 
taotlemiseks on vajalik ,, range dist- 
sipliin, mida leevendatakse hel- 
lusega.“; üheks selliseks , helluse“ 
väljenduseks olid osadusgrupid. 
Grupid (mitte vähem kui 5; 
mitte rohkem kui 10°) moodus- 
tusid vabatahtlikkuse alusel ja toi- 
misid vastastikuse vaimuliku kasvu 
ning innustuse eesmärgil. Võiks 
öelda, et nad toetusid algkogudus- 
likule mõtteviisile, millele viida- 
takse terminiga aedificatio mutua — 
vastastikune ülesehitamine. Tege- 


Erakogu 


mist oli täiesti uuelaadse inim- 
kooslusega, kus koguduseliikmed 
olid vastastikku üksteise hinge- 
hoidjad. Wesley osadusgrupid eri- 
nesid nn ,klassidest“, kuhu ini- 
mesed ,,ülaltpoolt“ jaotati ja mille 
toimimise eest vastutasid konkreet- 
sed juhid. Osadusgruppide puhul 
juhte ei määratud; grupiliikmed 
olid üksteise suhtes võrdsel posit- 
sioonil. Nii kirjeldas Wesley osa- 
dusgrupi toimimist: 

Et ,tunnistada üksteisele oma 
patud“ sisemise tervenemise saavu- 
tamiseks, kavatseme: 

1. Kohtuda vähemalt kord 
nädalas. 

2. Tulla kohale õigeaegselt, 
kokkulepitud ajal. 

3. Alustada laulu või palvega. 

4. Rääkida järjekorras, igaüks 
meist, vabas vormis ja lihtsalt 
oma hinge seisundist: eksi- 
mustest, mida oleme teinud 
mõtte, sõna või teoga ja kiusa- 
tustest, mida oleme tundnud 
oma viimasest kokkusaamisest 
saadik. 

5. Paluda ühel meie seast (ting- 
likult nimetatud juhiks) 
alustada kõigepealt oma tunnis 
tusega ja siis liikuda edasi teiste 
juurde, esitades nii palju täpsus 
tavaid küsimusi kui vaja, et 


Pühitsuselu elamiseks ja pühitsuse taotlemiseks 
on vajalik ,range distsipliin, mida leevendatakse 


hellusega. 

MA TEAN, ET SA ANNAD ENDAST 
PARIMA, AGA VÄIKEGRUPI EESMÄRK 
EI OLE ÜLEKUULAMISI KORRALDADA. 


Vestlus pastori ja väikegrupijuhi vahel. 


saada selgust igaühe hinge 

seisundi, pattude ja kiusatuste 

kohta. 

Suur rõhuasetus oli ühelt poolt 
avalikul patukahetsusel ja teiselt 
poolt ühisel eestpalvel, seda iga 
grupiliikme isikliku sisemise terve- 
nemise ja vaimuliku kasvu toe- 
tamise eesmärgil. Grupi toimimise 
aluseks oli mudel, mida soovitas 
Jaakobus oma kirjas: ,,Tunnistage 
siis üksteisele patud üles ja palve- 
tage üksteise eest, et te saaksite ter- 
veks!“(]k 5:16). Terveks saamise all 
pidas Wesley silmas mitte niivõrd 
füüsilist tervist kui terviklikku sise- 
mist vabanemist mistahes vaevast, 
kaasa arvatud füüsiline vaev. Eel- 
duste kohaselt pidid osadusgruppi 
kuuluma inimesed, kes on ,sar- 
nases elusituatsioonis“ — naised/ 
mehed eraldi, vallalised/abielu-ini- 
mesed eraldi, eri vanuses inimesed 
eraldi jne. Grupiliikmeid kutsuti 
üles kohtlema üksteist kõigiti võrd- 
setena ning vastastikuse lugupida- 
misega. Need ettekirjutused olid 
mõeldud kujundama võimalikult 
soodsaid eeldusi avatuseks ja vas- 
tastikuseks usalduseks. Osadus- 
gruppi kuulumise eelduseks oli aga 
ka teatav vaimuliku küpsuse ta- 
sand; see oli vaimset äratust ko- 
genud ja usulist kasvu taotlevate 
inimeste üksteist toetav liikumine. 

Thom Tapp, Baptist Press Comics arhiiv 


Wesley arvates oli armust õigeks 
mõistmise and midagi sellist, mida 
oli igapäevase elu keskel päev-päe- 
valt üksinda võideldes raske alal 
hoida. Seepärast rõhutas ta eriliselt 
üksteise toetamise väärtust, ,,väär- 
tust, mis seisneb vaimulike sõprade 
ja teekaaslaste omamises“. Samas 
nihkus grupikoosluses hingehoid- 
lik vastutus ära konkreetselt üksik- 
isikult, sest hingehoiuvestluses 
osalesid võrdselt kõik grupi liik- 
med. Wesley väitel vähendas jaga- 
tud vastutus võimalikke inimeste 
vahelisi pingeid, sest ,,nõuandjate 
paljususes peitub turvalisus. “. 

Wesley-aegadel ei eksisteerinud 
grupinõustamise teooriat, aga 
hämmastaval kombel võib leida 
rohkeid kokkupuutepunkte Wesley 
osadusgruppe põhjendava argu- 
mentatsiooni ja XX sajandi lõpu- 
kümnenditel psühholoogide poolt 
sõnastatud grupinõustamise print- 
siipide vahel. 

Grupinõustamise — käsitluses 
tuuakse nimelt välja, kuidas suht- 
lemise kaudu kaasinimestega muu- 
tub ja kujuneb ümber inimese 
minapilt. Enamik probleeme sün- 
nib suhtlemises ja samas annab 
suhtlemine inimesele rohkelt tagasi- 


sidet tema enda isiksuse kohta. 
Seega toimub grupis suhtlemise 
käigus sotsiaalne õppimine, aga ka 
ümberõppimine. Grupisuhtlemise 
käigus toimib ka grupidünaami- 
ka — tegevus ja suhtlemine, mis on 
suunatud grupi identiteedi aren- 
damisele ja säilitamisele, mõjutab 
kõiki grupiliikmeid. Selle tulemu- 
sena tekib just sellele grupile ainu- 
omane psühholoogiline kliima: 
grupinormid, grupimeeleolud jne. 

Psühholoogilises nõustamises 
on grupp kahest või enamast ini- 
mesest koosnev kooslus, kes on 
vabatahtlikult valmis koostööd te- 
gema, omavahel suhtlema ja suht- 
lemise käigus muutuma. Oluliseks 
peetakse, et grupiliikmete vahel 
oleks psühholoogiline kontakt, mis 
tähendab üksteise väärtustamist, 
üksteisest lugupidamist ja valmis- 
olekut üksteise mõjutustele alluda. 
Selline õhkkond — kogemus kuulu- 
vusest, seosest teistega ja teiste 
hulka vastuvõtmisest — võib olla sü- 
gavalt tervistava mõjuga. Tavaliselt 
kasutatakse grupinõustamist pigem 
probleeme ennetavalt, kusjuures 
tähelepanu all on inimeste suhtu- 
mised, emotsioonid, valikud ja 
väärtused. Aga siin võib toimuda 
ka teatav õpetamine eeskujude, uue 
teabe andmise, lugude jutustamise 
vormis. 

Wesley gruppidega võrreldes 
näeme rohkesti kokkupuutepunkte 
tänapäeva grupinõustamisega, ala- 
tes ennetamise teemast (ka Wesley 
gruppides arutati mitte ainult toi- 
munud eksimusi ja probleeme, vaid 
ka kiusatusi!) ja lõpetades grupi 
tervendava mõju rõhutamisega. Ka 
nüüdisaja psühholoogid väidavad, 
et grupis probleemide arutamise 
puhul on olukord loomulikum ja 
emotsionaalselt vähem pingestatud 
kui individuaalses hingehoidlikus 
vestluses. Seal on ,, rohkem variat- 
sioone ning emotsioonid ei kerki 
nii üles, sest inimeste paljusus neut- 
raliseerib neid. Grupisiseselt võib 


Nõuandjate paljususes peitub turvalisus. 


Eriti hästi näib osadusgrupi lähenemine toimivat 
noorema põlvkonna puhul, kes üldjuhul ei tunnusta 
»hõuandjaid“, kuid on meeleldi valmis usaldama 
eakaaslaste hinnanguid ja soovitusi ning taluma isegi 


manitsust. 


inimene tajuda end ühtaegu vastu- 
võetuna ja tõrjutuna, võib kogeda 
vaenulikku ja sõbralikku suhtumist 
kõrvuti”. 

Üheks kaasaegse hingehoidliku 
osadusgrupi näiteks võib tuua 
Tähista Tervenemist (TT) liiku- 
mise. Aastal 1990 algatasid kaks 
USA pastorit, John Baker ja Rick 
Warren, liikumise, mis oli mõeldud 
aitama neid, kes ,, mitmesuguste 
haigetsaamiste, kahjulike harju- 
muste ja elule allajäämiste“ tõttu 
tundsid end vaimselt vaevatute ja 
koormatutena. Algselt mõeldud 
alternatiivina Anonüümsetele 
Alkohoolikutele, laienes liikumine 
kiiresti kaugemale sõltuvusprob- 
leemidega tegelemisest ja on nüüd- 
seks kujunenud oikumeeniliseks 
liikumiseks, mis on levinud ka 
Eestisse. EMK on olnud selle liiku- 
mise eestvedajaks Eestis, koolitades 
juhte, tõlkides materjale ja alga- 
tades gruppe üle Eestimaa. Suure- 
mate kogunemiste kõrval, kus 
süvenetakse ühiselt Mäejutlusest 
tuletatud nn ,,tervenemise printsii- 
pidesse“, toimuvad grupikogune- 
mised, kus samast soost inimesed 
väikegrupi usalduslikus õhkkonnas 
jagavad üksteisega oma minevikku 
ja olevikku, palvetades üksteise 
eest. 


Väikegrupitöö materjale: 
www.piibliteejuht.ee 
kus.kogudused.ee/materjalid 
haridus.ekn.ee/taiskasvanuharidus- 
temaatilised-vaikegrupid/ 

Küsi kirikukeskusest 
(keskus(Ametodistikirik.ee) 
materjale Jüngrikursuse ja 

Tähista Tervendamist materjale! 


TT väikegrupi hingehoidliku 
toimimise reeglid on alljärgnevad: 
1. Keskendu oma mõtete ja tun- 
nete jagamisele. Piira oma jagamist 
kolmest kuni viie minutini. 

2. Eitohi olla mingeid grupitööga 
samaaegseid omavahelisi jutte (mis 
välistaks teisi). Igaühel on õigus 
väljendada oma tundeid ilma 
segamiseta. 

3. Me oleme siin, et üksteist toe- 
tada, mitte parandada ega paika 
panna. 

4. Anonüümsus ja konfidentsiaal- 
sus on põhitingimused. See, mida 
grupis on jagatud, jääb gruppi. 
Ainukeseks erandiks on ähvardus 
end või teisi kahjustada. 

5. Solvaval ega ründaval kõnepru- 
ugil ei ole Kristuse-keskses taastus- 
grupis kohta. 

Kindlasti kasutatakse siin olu- 
liselt ,,psühholoogilisemat“ ja 
mõnevõrra individualistlikumat 
kõnepruuki kui Wesley omaaegsete 
reeglite puhul, kuid alusprintsiibid 
on siiski sarnased. Tegeldakse tõ- 
siselt ja toetavalt nii üksteise eksi- 
sammude kui ka kiusatustega ja 
suur rõhk on eestpalvetel. Baptisti 
pastori Erki Tamme sõnutsi on TT 
»üles ehitatud küsimustele, mis 
aitavad igaühel ise jõuda oma as- 
jade põhjusteni, mis need siis ka ei 
oleks — haigetsaamised minevikus, 
emotsionaalsed probleemid, halvad 
harjumused. Olukorra tunnista- 
misest algab taastumine koos teiste 
abivajajatega ja Püha Vaim annab 
jõu seda teed käia.“ 

Hingehoidliku osadusgrupi edu- 
kuse võti on muidugi selles, kas 
konkreetsele inimesele kollektiivne 
hingehoiuvorm sobib või mitte. 
Grupi liige peaks olema valmis 
teiste ees oma probleemidest ava- 
meelselt rääkima ja teiste arvamusi 
kuulama ning ka gruppi sulan- 


duma (st grupi väärtused ja hoia- 
kud omaks võtma ning ka kaaslaste 
probleemidega aktiivselt tegelema). 
Eriti hästi näib osadusgrupi lähe- 
nemine toimivat noorema põlv- 
konna puhul, kes üldjuhul ei tun- 
nusta ,,nõuandjaid“, kuid on mee- 
leldi valmis usaldama eakaaslaste 
hinnanguid ja soovitusi ning ta- 
luma isegi manitsust. Samas kätkeb 
osadusgrupp endas ka teatavaid 
ohte, kui kellegi eksimuste, murede 
või kiusatuste jagamine kohtab üle- 
jäänud grupiliikmete seas hukka- 
mõistvat hoiakut. Algselt toetavana 
mõeldud küsimuste esitamine võib 
siis muutuda pigem kohut mõist- 
vaks, survestavaks ja manipuleeri- 
vaks protsessiks ning tekitada 
muret jaganud inimesele psüühilist 
ja vaimulikku kahju. Ka võib ku- 
juneda potentsiaalseks ohuks, kui 
kõik grupiliikmed oma elu valusaid 
teemasid ühtviisi avameelselt ei ole 
valmis jagama. Kindlasti on ja jääb 
sellises grupis probleemiks ka kon- 
fidentsiaalsus. Ühelt poolt on suh- 
teliselt keeruline avameelselt jagada 
oma isikliku elu ja inimsuhete 
keerdkäike, puudutamata lähedalt 
seotud inimeste elusid, kes ei ole 
selleks volitusi andnud ega ole sel- 
lest teadlikud. Siin on grupi üles- 
andeks mõnikord isegi meelde tu- 
letada, et räägitaks eeskätt iseen- 
dast. Teiselt poolt — mida rohkem 
on teadjaid konkreetse inimese 
probleemidest ja kiusatustest, seda 
suurem on võimalus ka ettekavat- 
sematult, mõne mureliku vihje 
tegemise kaudu kuulujuttudele alu- 
se panemiseks, mis võivad osadus- 
gruppi usaldanud inimesele toetuse 
ja abi asemel psüühiliselt ja vaimu- 
likult raskesti haiget teha. Hinge- 
hoidliku osadusgrupi puhul oleks 
seega hädavajalik meelde tuletada 
selle algset eesmärki: selline grupp 
on mõeldud üksteise vastastikuseks 
ülesehitamiseks, Jumala abiga. 
»Kandke üksteise koormaid, nõnda 
te täidate Kristuse seadust“ (GI 6:2). 


MEELI TANKLER 
Pärnu Agape kogudus 

UNTSUS 


Väikegrupiosadus muutis minu saatuse 


Tallinna koguduses väike- 
gruppi juhtiv ja seda töövald- 
konda arendav Inna Välja 
kirjeldab oma kristlaseks 
saamise lugu, milles mängis 
olulist rolli väikegrupitöö. 


Olin kogu eelneva elu elanud nõu- 
kogude ajal — teadmisega, et Juma- 
lat ei ole olemas. Usklikke kirjeldati 
kui pehmelt öeldes õnnetuid, aju- 
pestud veidrikke, kes elavad üle- 
jäänud, ,,normaalsetest“ inimestest 
erinevate reeglite järgi (mida on 
välja mõelnud salakavalad kiriku- 
juhid, kelle tegelik eesmärk on oma 
alluvaid orjastada ning manipu- 
leerida neid oma raha ja kõike 
muud omandust kirikule kinkima). 
Kas kellelegi meenub? Just selline 
oli imidž, mille maalis ateistlik pro- 
paganda. Ja kuna vaimulikud juhid 
olid ,,salakavalad kurjategijad“, oli 
nõukogude võimu püha kohus (ja 
õigus) neid selles takistada. Eriti 
rangelt keelatud oli töö laste, noor- 
te ja naistega. Lubatud oli ainult 
jumalateenistuste pidamine kiriku- 
hoones. 

Minu õnn (ja tagantjärele vaa- 
dates võin öelda — Jumala suur arm 
ja juhtimine), et õppisin nooruses 
Tallinna Muusikakoolis ehk Otsa- 
koolis, kus umbes 200-st õppurist 
20 olid aktiivsed erinevates kiriku- 
tes tegutsevad noored — seega umbes 
10 protsenti! Muide, õpetajad ja di- 
rektor olid suhteliselt paanikas, 
kuna info noorte aktiivsest tegut- 
semisest usuvaldkonnas tõi kaasa 
ka pahandusi ja mitmesuguseid 
karistusi juhtkonnale. 

Minu ettekujutus kirikuelust oli 
tegelikult olematu — sest ma ei 
olnud sellega lihtsalt kokku puu- 
tunud. Ka ei teadnud ma midagi 
piibli õpetusest. Ei ole siis ime, et 
kui ma 1977. aasta sügisel kohtusin 
Jumalaga (olles üksi ja üldsegi 
mitte kirikuhoones), ja hakates ot- 

sima enam selgust selle kohta, mida 
olin hiljuti kogenud, ei osanud ma 
ka oodata sellist koduosadust, kus 
leidsin eest umbes 20 noort ini- 
mest. Jõudsin sinna, kuna ei tead- 
nud, kuidas alal hoida oma esimest 
ja üleloomulikku kogemust Juma- 
laga. Nii rääkisingi oma kogemu- 
sest ja ühtlasi murest tollastele 
kaasõpilastele, keda teadsin olevat 
aktiivsed kristlased (ja kes tegeli- 
kult minu pärast palvetasid). Ja üks 
neist kutsus mind kaasa noorte 
palveõhtule Looga tänavale, ühte 
kodusse (kuhu minnes tuli muide 
olla ettevaatlik ja panna tähele, et 
kedagi jälitamas ei olnud). Hiljem 
selgus, et noorte tuumiku nendel 
õhtutel moodustas ansambel Sela, 
kelle oli umbes 10 aastat varem ellu 
kutsunud Jaanus Kärner. 

Seal, Looga tänaval, saingi Tee- 
dy Tüüri juhatusel teha oma pääste- 
palve. Veidi hiljem kutsuti mind ka 
ansamblis kaasa laulma. Nii sat- 
tusin (olen kindel, et mitte juhus- 
likult!) kohe osadusse, kus iga- 
reedesed piibli- ja palveõhtud said 
minu usuelus otsustavaks teguriks. 
Lisaks reedestele õhtutele Jaanus 
Kärneri kodus, Looga tänaval, olin 
alalõpmata ,pinnimas“ ka oma 
kaaskristlasi, kes minuga samal ajal 
Otsa-koolis õppisid. Nemad olid 
need, kes andsid mulle esimesi 
praktilisi usuelu soovitusi, nagu 
näiteks: loe Jumala sõna, see on 
meie vaimulik toit. Jaanus Kärner 
oli ansambel Sela juht, kes juhtis 
reedeseid noorteõhtuid, kus enne 
palveosa seletas ka piiblit. Tema 
kinkis mulle ka minu esimese piibli 
— see oli tollel ajal haruldus, mida 
ei olnud soovitav avalikus kohas 
näidata. 


Arvestades seda, et tulin usu 
juurde nagu ,valge lehtŠ, ei kujta 
ette, et oleksin suutnud usus pü- 
sima jääda ja selles kasvada ilma 
igapäevase toetuse ja nõuanneteta 
oma sõpradelt ja usukaaslatelt. 
Kuidas üks noor ja nõrk, ilma iga- 
suguse kogemuseta usutaim saaks 
püsima jääda ja kasvada, kui ei 
oleks kedagi, kes teda kastaks, talle 
vahel tuge annaks ja julgustaks? 

Mõni aasta hiljem abiellusin, 
sündisid lapsed — sellel eluperioo- 
dil, kui nad olid väikesed, piirdus 
minu väikegrupiosadus suurel 
määral minu perekonnaga (kuigi 
püüdsime abikaasaga jõudumööda 
alati ka jumalateenistustel käia). 
Minu kindel veendumus oli (ja on 
siiani), et laste kasvatamine on see, 
mida peab tegema lapsevanem isik- 
likult, olles füüsiliselt laste juures ja 
pühendades neile nii palju tähele- 
panu kui võimalik. Muidugi ei 
olnud sellel ajal (1980. aastatel) 
meil veel oma kirikuhoonet ega 
lastetuba, seetõttu olime sageli abi- 
kaasaga dilemma ees — kas panna 
lapsed olukorda, kus nad peavad 
kogu jumalateenistuse aja kiriku- 
pingis vaikselt istuma vanemate 
kõrval (mis oli neile väga raske, kui 
mitte võimatu), või jätta nad hom- 
mikul ühega meist koju ja viia alles 
pühapäevakooli tundi, mis toimus 
(Apteegi tänaval asuvas kiriku- 


Arvestades seda, et tulin usu juurde nagu ,,valge leht“, 
ei kujta ette, et oleksin suutnud usus püsima jääda 

ja selles kasvada ilma igapäevase toetuse ja nõuanne- 
teta oma sõpradelt ja usukaaslatelt. 


Erakogu 


keskuses) tavaliselt alles pärast ju- 
malateenistust. Aga tänu Jumalale, 
et meil olid rasketest oludest ja 
karistuse ähvardusest hoolimata 
pühapäevakooliõpetajad, kes istu- 
tasid laste südamesse head usu- 
seemned! 

Kui 1990. aastate alguses tuli va- 
banemine nõukogude võimu alt, 
tekkisid ka uued võimalused vai- 
mulikuks tööks kõigis valdkon- 
dades. Tekkisid kristlikule kirjan- 
dusele pühendunud kirjastused, 
asutati meie kiriku teoloogiline 
seminar — avanesid paremad võima- 
lused õppimiseks ja kasvamiseks. 

Samas leidsin, et isiklik motivat- 
sioon kasvamiseks on eluline — sest 
see on igaühe enda vastutus oma 
elu ja kasvamise eest; ja on asju, 
mida keegi ei saa meie eest teha — 
nagu näiteks isiklik piiblilugemine 
ja palve. Siiski vajame kõik seda 
ühtekuuluvust, üheskoos piibli 
uurimist ja palvet ning üksteise 
innustamist. Vaadates ajaloole: 
väikegrupid olid omal ajal John 
Wesley evangeelse äratustöö püsi- 
majäämise põhjuseks. See oli ka 
minu püsimajäämise põhjuseks. 
Sest regulaarne väikegrupiosadus ei 
ole inimlik ega inimeste tekitatud, 
vaid Jumalalt juhitud algusest 
peale. Isegi mitte kristliku kogu- 
duse algusest, vaid palju varase- 
mast — nimelt loomisloost. Ini- 
mesel ei ole hea üksi olla — Jumal 
nägi seda. 

Ka tänapäeval ei ole see põhi- 
mõte muutunud. Inimesel ei ole 
ikka veel hea üksi olla. Ehk, nagu 
moodne teadus ütleb: inimene on 
sotsiaalne olend, tal on vajadus 
kuhugi kuuluda inimeste hulgas, 
olla vastu võetud ja aktsepteeritud. 
Ja Jumala kogudus on see koht, kus 
iga inimene ideaalis saaks ühiselt 
teiste Kristuse ihu liikmetega kas- 
vada, et igapäevase elu protsessis 
liikuda koos Jumalaga selle ees- 
märgi poole, mille Tema on meile 
oma sõnas seadnud. 

Jumala antud kasvamise suund 
on: lapsest täiskasvanuks ehk Jee- 
suse jüngriks ehk järgijaks. See on 


UNTSUS 


Inimesel ei ole hea üksi olla. 


Jumala tahe ja eesmärk meie jaoks 
(Rm 8:29). Kasvamine on elu loo- 
mulik protsess füüsilises mõttes. 
Aga kasvamine lapsest täiskasva- 
nuks on tegelikult inimese loomu- 
lik protsess ka vaimses mõttes -— 
kristlasena. 

Kuid iga inimene, ükskõik, mis 
vanuses, vajab kasvamiseks head 
keskkonda. Mis on see keskkond, 
mille Jumal on seadnud, määranud, 
et me saaksime kõik kasvada? See 
on kogudus. 

Koguduse keskel pakub Jumal 
meile armuvahendeid, mille kaudu 
meie kasvamine saab toimuda. 
Need on: palve, piibli lugemine, 
sagedane osa võtmine jumala- 
teenistustest ja ka armulauast, osa- 
dus (regulaarne läbikäimine, osa- 
duslik suhe koguduseliikmetega) 
ning tervislikud eluviisid. Kuigi 
isiklik palve ja piiblilugemine ja 
isiklikud tervislikud eluviisid on 
väga tähtsad, saab kogudus osadu- 
ses ja ühises tegutsemises ka nen- 
des väga olulisel määral üksteist 
toetada. Selle põhjenduseks olgu 
siin antud ainult kaks kirjakohta: 
Mt 18:20 (Kus kaks või kolm on 
minu nimel koos, seal olen mina 
nende keskel) ja Hb 3:13 (Jul- 
gustagem üksteist iga päev, niikaua 
kui veel öeldakse ,,täna”). 

Kõik need tegevused, mille 
kaudu Jumala arm meieni jõuab, 
on eluliselt tähtsad. Siiski on just 
väikegrupiosadus see, mis on mit- 
metes kogudustes jäänud vaeslapse 
ossa — sest selle tähtsust ja asenda- 


matust ei ole ehk piisavalt rõhu- 
tatud. Üks põhjuseid, miks ma juba 
seminaris õppimise esimesel aastal 
sellest huvitusin ja hiljem pidevalt 
sellega olen tegelenud, on just see, 
kui tähtis, isegi otsustav mõju oli 
sellel minu usule jäämisele ja kas- 
vamisele. Isiklikud vestlused üks- 
ühele või väikegrupis on need, 
kuhu saame tulla oma küsimuste ja 
mõtetega — ja leida vastuseid, leida 
õpetust ja selgust, innustust ja 
eesmärgikindlust. Just esimesed 
usuaastad noorte keskel, kus tol- 
lased juhid ja usukaaslased pühen- 
dasid nii palju aega ja tähelepanu 
minu küsimustele ja kasvamisele, 
otsustasid minu saatuse. Ja hiljem 
tegin mingil hetkel otsuse, et tahan 
omalt poolt teha sedasama, juhti- 
des väikegruppi — selleks, et vastata 
teistele sama pühendumise ja in- 
nustamisega, mida olin ise noore 
kristlasena kogenud. 

Vaadates tagasi nüüd juba enam 
kui 40aastasele usuteele, ütlen, et 
olenemata sellest, kui puhas“ või 
»täiskirjutatud“ leht sa usule tulles 
oled, vajame KÕIK koguduse osa- 
dust. Olles Kristuse ihu liikmed, 
saame kasvada selles osaduses jär- 
jest enam teenijaks, et olla siin, 
selles maailmas Tema käed ja jalad, 
et viia, igaüks omas kohas ning 
oma elu ja andidega, inimestele 
Tema head sõnumit armastusest, 
päästest ja igavesest elust. 


INNA VÄLJA, 
Tallinna kogudus 

Unsplash 


Kogudus kui 


väikegruppide kogum 


Kui valdavalt on koguduste keskseks töö- 
vormiks jumalateenistus, siis 2014. aastal 
Tallinnas rajatud 3D Kogudus põhineb hoopis 
väikegrupitööl. Selle koguduse juhtkonna 
liikmed Eliisabet (26) ja Mihkel (27) Rehepapp 
vastasid ajakirja Koduteel toimetuse küsimus- 
tele, et selgitada, kuidas 3D kogudus toimib. 


Palun kirjeldage oma koguduse struktuuri. 

3D Kogudus on mitmes linnas - Tartus, Tallinnas, 
Pärnus ja Viljandis. Enamikel pühapäevadest aasta 
jooksul koguneb kogudus kogukondades. 3D kogu- 
konnad on avatud sõpruskonnad (ühes kogukonnas 
ca 5-15 inimest), mis saavad kokku nii pühapäeviti 
kui ka nädala sees, enamasti koduses keskkonnas, 
kuhu on oodatud kõik huvilised — nii koguduse liik- 
med, teised kristlased kui ka inimesed, kes Jeesust ei 
tunne. Veebruari alguse seisuga on meil kokku 17 
kogukonda. 

Lisaks ,,kogukonna-pühapäevadele“ on korra kuus 
ka suuremad koguduse kokkusaamised, kuhu kogu- 
nevad kõik kogukonnad. 

Väikseim üksus koguduses on rakugrupp, mis 
koosneb 3—4 inimesest, kes kohtuvad regulaarselt 
(enamasti üle nädala) selleks, et õppida ühise igat- 
susega rohkem Jeesust tundma ja kasvada Tema sar- 
naseks. 

Kogukondades veedame ühiselt aega, ülistame, 
vaatame-kuulame ettesalvestatud kõnet, arutleme 
konkreetse teema üle, jagame üksteisega meie elus 
toimuvat, sööme ning oleme julged üksteise eest pal- 
vetama. Kogukondades on usaldav õhkkond ja alati 
toetavad suhted. Kõnede sisu on enamasti seotud 
mõne elulise teema piiblipõhise õpetusega. Kogu- 
konna kogunemise eesmärk on suunata olemasole- 
vaid kristlasi astuma järgmisi samme usuteel, 
mittekristlastel aga aidata mõista kristlust paremini 
ning suunata tegema oma otsust — järgida Kristust. 


Kuidas rakugrupid ja kogukonnad moodustuvad? 
Rakugrupi ja kogukonna suurusjärgud sarnanevad 
Jeesuse jüngerlikule strateegiale, kus Jeesus panustas 
nii 3 lähemasse jüngrisse (meie mõistes n-ö raku- 
grupp) kui ka oma 12 jüngrisse (n-ö kogukond). 
Rakugrupis kohtuvad omavahel samast soost ini- 
mesed ja tavaliselt on need inimesed samast kogukon- 
nast. Kogukonnad moodustuvad sageli sõprus- 
kondadest, mille liikmed saavad oma sõpru kogu- 

konda kutsuda. 3D kogukonnad erinevad peamiselt 
keskmise vanuse ja eluetappide poolest: on nii noorte 
kogukondi (keskmine vanus ca 14-17) kui ka ,vanu- 
rite“ kogukondi (loe: vanus 30+), lisaks kogukondi, 
kus on pered (koos lastega), paarid jne. 

Kogukondade paljusus ja erinäolisus tagab selle, 
et meil on võimalik ka meist erinevas eluetapis sõpra 
suunata mõnda kogukonda (mis ei pruugi olla n-ö 
minu kogukond). 


Miks on teie kogudus üles ehitatud väikegruppide 
põhimõttel? Millist eesmärki väikegruppidel põhi- 
nev kogudus kannab? 

3D Kogudus on alati igatsenud jõuda inimesteni, kes 
on Jeesusest kaugel. Sellest lähtuvalt oleme olnud 
valmis tegema mida iganes, milleks Jumal meid on 
kutsunud. Aastaid tagasi toimusid pühapäevased 
teenistused, kuid pühapäevastel teenistustel jäi sageli 
puudu isiklik kontakt. Palju energiat kulus pühapäe- 
vaste teenistuste käimashoidmisele ning vahel jäid 
inimesed tahaplaanile. Meie pastor Jakob sai selge kõ- 
netuse Jumalalt teha radikaalne muutus ning liikuda 
pühapäevastelt teenistustelt kogukonnapõhiseks ko- 
guduseks. Väikegruppide (kogukondade) eesmärk on 
olnud algusest peale olla missionaalsed sõpruskon- 
nad. Me ei soovi olla kapseldunud kristlased, vaid 
uutele inimestele avatud perekonnad. 


Palju energiat kulus pühapäevaste 
teenistuste käimashoidmisele ning 
vahel jäid inimesed tahaplaanile. 


Kui efektiivsed on koguduse väikegrupid olnud selle 
eesmärgi täitmisel? 

Oleme näinud, et uued inimesed (eriti mittekrist- 
lased) toovad kogukonda alati värskust. Kui kogu- 
kond on samas koosseisus koos käinud juba pikemalt 
(nt 1,5-2 aastat), ei ole see sageli enam võimeline 
jõudma uute inimesteni. Sellistel hetkedel oleme üri- 
tanud leida lahendusi kogukonna paljunemise, eri- 
nevate kogukondade ühendamise vms plaaniga. 


Mis on see, mida väikegrupp inimesele annab, mida 
jumalateenistus ei suuda anda? 
Jumalateenistus annab inimesele võimaluse rahulikult 


Ander Iva 


pingis kuulata/osaleda ning lahkuda sageli ilma ühegi 
vestluseta. Väikegrupp tagab isiklikuma lähenemise, 
koos võimalusega arutleda tekkinud küsimuste- 
mõtete üle. 

Vahel võib jumalateenistuse lõpus jätta inimene 
eestpalvesse minemata, kuna pelgab ümbritsevate ini- 
meste arvamust, on veidi arg vms. Kogukondades on 
meil aga kultuur olla avatud oma elus toimuvaga, sh 
väljakutsetega, mis soodustab oma elu jagamist häbi 
tundmata, ausalt ja avatult. Enda eksimuste jagamine 
teistele on oluline samm, nagu loeme ka Jk 5:16: ,,Tun- 
nistage siis üksteisele patud üles ja palvetage üksteise 
eest, et te saaksite terveks! Õige inimese mõjuvõimas 
eestpalve saadab palju korda.“ Üksteise eest palveta- 
mine meie kogukondades on igapühapäevane tava, mis 
on toonud kaasa palju elumuutusi ja palvevastuseid. 

On olnud mitmeid olukordi, kus esimest korda 
kogukonda külastav mittekristlane jagab oma elust 
midagi, mida ta pole kunagi varem julgenud kellelegi 
jagada. Selleks on aga hädavajalik turvaline (kodu)- 
keskkond kogukonna näol. 


Millist elumuutust on väikegrupitöö teie koguduses 
inimestele toonud? 
Kogukondades on võimalik sarnaselt Jeesuse eesku- 
jule tegeleda inimestega personaalselt ning see toob 
kaasa tugevama vaimuliku kasvu ja aitab teha järgmisi 
samme usuteel. Kui keegi soovib, on võimalus kaasa 
teenida kogukonna ürituste läbiviimisel (valmistada 
toitu, avada oma kodu, juhtida ülistust, arutelu jne). 
Igal väikegrupil (ehk kogukonnal) on kaks juhti 
(enamasti erinevast soost). Kogukondade paljusus 
eeldab päris suurt grupijuhtide arvu, st meie näitel 17 
kogukonna peale 34 juhti. See omakorda on kaasa 


Ander Iva 


3D koguduse 
väikegrupp. 


toonud vajaduse, et kogukonnaliikmed astuksid oma 
järgmisi ususamme ja saaksid näiteks mõne uue 
kogukonna juhiks (kasvaksid veelgi enam vaimulikult, 
õpiksid juhtima ja rakendama oma potentsiaali). 
Uute grupijuhtide koolitamiseks oleme loonud 
oma koguduse juhtimiskooli Vedur, mida me teeme 
juba 3. aastat. Vedur on väga vajalik kasvukeskkond 
uutele noortele juhtidele. Vedur annab kogudusele või- 
maluse uute kogukondade loomiseks, sh ka mitte- 
kristlastele suurema võimaluse jõuda koguduse keskele. 


Millist mõju on väikegrupitööl põhinev kogudus 
teile isiklikult avaldanud? 

Kogukonna juhtimine eeldab mugavustsoonist välja 
tulemist. Palju lihtsam on tegeleda asjadega või asjade 
käigushoidmisega, kui inimestega ning nende välja- 
kutsetega. Samas eeldab mugavustsoonist väljumine 
veelgi lähedasemat sidet Jumalaga, usaldust ning toe- 
tumist Tema tõotustele. See kõik on privileeg — näha 
inimesi tegemas oma järgmisi samme Jeesusele lähe- 
male. Kui me näeme nii lähedalt elumuutusi meid 
ümbritsevate inimeste elus, toob see kaasa palju 
rõõmu meie endi ellu ja ka usuellu. 


Rohkem infot 3D koguduse kohta leiab aadressilt 
https://3dkogudus.ee. 


ELIISABET ja MIHKEL REHEPAPP 
Intervjueeris MARJANA LUIST 

EMK Tallinna vene kogudus 


Tallinna vene koguduse 
pastori Aleksandr Fjodorovi 
abikaasa Veronika kirjeldab 
selles artiklis, kuidas tema 
vanemate Georg ja Jekaterina 
Lanbergi Tallinna metodisti 
kogudusega liitumisest sai 
alguse venekeelne töö, 
millest tänaseks on saanud 
253-liikmeline kogudus. 


Rääkides kogudusest, ei saa kuidagi 
mööda minna ajaloost, kust kõik 
alguse sai. Kuigi 12 aastat tagasi 
(Koduteel nr. 84, 2007) oli sellest 
pikemalt juttu, tuletame siinkohal 
lühidalt koguduse alguslugu meelde. 

Metodisti kiriku vene töö algu- 
sega on seotud sündmus, kui 1955. 
aastal astusid EMK Tallinna Kogu- 
duse liikmeteks Georg ja Jekaterina 
Lanberg. Georg oli rahvuselt eest- 
lane, Jekaterina venelane. 1952. 
aastal pärast Mäetehnikumi lõpe- 
tamist suunati Georg ja Jekaterina 
praktikale Ida-Virumaa kaevan- 
dusse. 1954. aastal, naastes tagasi 
Tallinna, seisid nad valiku ees, mil- 
lisesse kogudusse nüüd ühiselt 
kuuluda, kuna Jekaterina oli vene 
baptistikoguduse liige Kalju tänava 
kirikus, Georg aga pärit Emmaa- 
nueli kogudusest, mis selleks ajaks 
oli koos teiste vabakogudustega 
ühendatud Oleviste kirikusse. Jeka- 
terina ei julgenud minna tagasi 
oma kogudusse, kuna seal olid 
»reeturid“, kes andsid inimesi välja 
nõukogude võimudele. Oli ju kogu- 
duse pastor vangistatud ning paljud 
inimesed, eriti noored, hoidusid 
kogudusest eemale. Jekaterinatki 
kuulati enne abiellumist usu pärast 
üle KGB-s kurikuulsas Pagari tä- 
nava majas vähemalt kuu aega jär- 
jest, iga päev varahommikust hilis- 
õhtuni, kasutades psühhoterrorit ja 
füüsilist kurnamist. Kuid tänu sel- 
lele, et ta isa oli nõukogude mere- 
väe ohvitser, Jekaterinat ei vangis- 

Jekaterina ja Georg Lanberg. 


tatud, lootuses, et ohvitserist isa 
kasvatab ta ümber. Sellel ajal sai 
Georgi ema Selma usklikuks Tal- 
linna metodisti koguduses ning 
ka tädi hakkas koos Selmaga seal 
käima. Ühise koguduse otsingutel 
otsustasid Georg ja Jekaterina nen- 
dega liituda ning astusidki Tallinna 
metodisti koguduse liikmeteks. Tol 
ajal olid pastoriteks Aleksander 
Kuum ja Hugo Oengo. 

Georg ja Jekaterina olid mõle- 
mad muusikalembesed ning hak- 
kasid laulma koguduse segakooris. 
Pühade ajal esineti laulude ning 
lühitunnistustega ka vene keeles. 
Moodustati ansambel, kus lauldi 
vene ja eesti keeles. Georg hakkas 
tõlkima eestikeelseid laule vene 
keelde. Kuuldes venekeelset laulu ja 
tunnistusi, hakkasid jumalateenis- 
tusi külastama ka teised vene keelt 
kõnelevad inimesed. Enamasti olid 
need inimesed, kes Mere puiestee 
kirikust juhuslikult mööda läksid ja 
uudishimust sinna sisse vaatasid. 
Suurem hulk külastajaid olid 
Ukrainast ja Valgevenest, kes jätsid 
oma kodumaa maha kas tagakiu- 
samise või nälja pärast. Nähes 
võõraid, astusid aktiivsemad usk- 


likud ligi ja saades teada, et külas- 
tajad kõnelevad vene keelt, otsiti 
tõlke. Algul tõlkis jumalateenistusi 
Georg, kuid kuna ta oli seotud ka 
muu tööga kirikus, siis üks noor 
14-aastane neiu, Tamara Aleksejeva 
võttis selle ülesande enda peale. 
Üha rohkem vene keelt kõnele- 
vaid ,uudishimulikke“ hakkas ju- 
malateenistusi külastama. Nad kut- 
susid kaasa ka sugulasi ja tuttavaid 
ning info tõlkest, venekeelsetest 
tunnistustest ja lauludest hakkas 
levima. Pastor Oengo jutlused süti- 
tasid ja tõmbasid rahvast ligi ning 
tõlke kaudu oli seda võimalik nüüd 
edastada vene keelde. Mõne aja 
möödudes osutus kohapealt kiriku- 
pingist tõlkimine võimatuks, sest 
inimesi tuli juurde ja see hakkas 
häirima üldist jumalateenistust. 
Kuna sel ajal polnud veel tõlke- 
aparatuuri, tuli leida mingi teine 
võimalus. Kirikuhoones oli suure 
saali taga väike saal, kus peeti 
kooriharjutusi ja kust pääses läbi 
kahe ukse suurde kirikusaali. Ühest 
uksest sisenesid saali jutlustajad, 
teisest kooriliikmed. Nii otsustati, 
et tõlk seisab selles ruumis paokil 
oleva ukse kõrval, kuulates jutlust 


Erakogu 


ja samal ajal tõlkides väikeses saalis 
viibivatele vene keelt rääkivatele 
inimestele. Tõlk püüdis edasi anda 
kantslis kõneleja sõnu nii, et mitte 
midagi vahele ei jääks, kuulajad 
neelasid aga ahnelt iga ta sõna. Ko- 
rdamööda vaadati läbi uksepilu, 
mis suures saalis toimub.. 

Venekeelset rahvast hakkas ko- 
gunema üha rohkem ning siis 
tekkis Georgil mõte, et miks mitte 
korraldada eraldi venekeelseid ju- 
malateenistusi — ilma tõlketa. Seda 
mõtet toetasid ka eestlastest Maret 
Puu, Oskar Kornel ja koguduse 
juhatuse esimees Ralf Uusmäe. 
Neile meeldis vene rahva avatus, 
soojus ja külalislahkus. 1956. aasta 
lõpus läks Georg selle ideega pas- 
torite jutule. Hugo Oengo arvas, et 
venekeelseid kogunemisi ei saa ku- 
nagi juhtuma, Aleksandr Kuum aga 
naeratas selle peale ja ütles, et 
vaatame. Vaatamata sellele, et pas- 
tor Kuum oli viibinud neli aastat 
vangilaagris oma usu pärast, pol- 
nud tal kibestumist ega viha rep- 
resseerijate vastu. Kuum teataski 
mõne aja pärast, et pastorid kogu- 
vad kokku vendade koosoleku ja 
arutavad seda asja. Koguduse õde 
Maret Puu korraldas selleks ajaks 
grupi inimesi, kes palvetasid posi- 
tiivse vastuse pärast, ise aga kuulas 
palve ajal ukse tagant pealt, mida 
vennad arutavad. Vennad otsus- 
tasid üksmeelselt, et võib lubada 
eraldi läbi viia venekeelseid jumala- 
teenistusi. Selleks tuli paluda ad- 
ventisti kiriku juhtkonnalt eraldi 
luba koosolekute aja suhtes. Ad- 
ventistid pakkusid, et ainuke või- 
malus oleks pühapäeva hommikuti 
kell 8. Aeg oli küll varajane, kuid 
keegi sellest probleemi ei tekitanud. 
Nüüd tekkis küsimus, kes hakkab 
jumalateenistusi läbi viima. Pasto- 
rid Kuum ja Oengo soovisid, et 
Georg Lanberg võtaks selle üles- 
ande enda peale. 

Nii algasidki 1957. aasta veeb- 
ruaris venekeelsed jumalateenis- 
tused Tallinna metodisti kogudu- 
ses. Seda daatumit saab pidada 
vene koguduse alguseks. Sellest 


Vastavalt koguduse visioonile —, Kirik kõikidele põlvkondadele“ — on 
koguduse töö ja tööharud suunatud, haaramaks erinevaid vanuserühmi. 
LASTETÖÖ raames korraldatakse pühapäevakoolitunde 3-11-aastastele. 
Kokku 86 last. Lastelaageritest võtab osa keskmiselt 100 last. 

NOORTELE korraldatakse noorteteenistusi, kodugruppe, neidude 
kooskäimisi ja, Aasta Jumalale“ programme, kus noored pühendavad 
terve aasta, et aidata kaasa koguduse töös. Noortelaagrites osaleb 


umbes 120 noort. 


TEISMELISTELE korraldatakse teenistusi, kodugruppe ja laagrid kooli- 
vaheaegadel Laagrites osaleb umbes 70 teismelist. 

KESKEALISTE töövaldkond kannab nimetust, PARIM AEG“ ning selle 
raames toimuvad kord kuus osaduskohtumised. Sarnaseid kohtumisi 
korraldatakse ka PENISONIEALISTELE ning seda tööd nimetatakse 


»KULDSEKS AJAKS“. 


Lisaks toimuvad koguduses Piibliõppe klassid, tegutsevad meedia- ja 
tehnikaosakond, kodugrupid, korraldatakse muusikatööd, naistetööd ja 
misjonitööd, abielunõustamist ning evangeeliumi kuulutamist nii sõnas 
kui teos: külastatakse vanadekodu, vanglat, haiglaid, koole, sotsiaalmaju 


ja päevakeskusi. 


EMK Tallinna vene koguduses on 1. jaanuari 2020 
seisuga 253 tunnistavat liiget. 


ajast alates tuli kõnepruuki EMK 
»Jallinna vene kogudus“, mis aga 
tänapäevani kuulub Tallinna ko- 
guduse juurde ega ole iseseisvana 
registreeritud. Pärast esimest koos- 
olekut tunnistas pastor Oengo, kes 
tõenäoliselt algul ei uskunud vene- 
keelsete jumalateenistuse tõeks- 
saamist, et see on ,» suurepärane“. 
Janu Jumala sõna järele oli suur. 
Usklikud võtsid osa kõikidest ju- 
malateenistustest ja külastasid või- 
maluse korral ka eestikeelseid. 
Jätkuvalt tõlgiti ka eestikeelseid 
jumalateenistusi vene keelde, et 


Piknikul 


vene rahvas saaks neist samuti osa. 
Aastatega muretseti ka tõlkeapa- 
ratuur. Tõlgile eraldati selleks spet- 
siaalne ruum. Saalis pinkide küljes 
rippusid kõrvaklapid, mille abil sai 
tõlget kuulata. Hommikuste vene- 
keelsete jumalateenistuste laad oli 
lihtne. Kohalikud vene vennad 
kõnelesid ning õed tunnistasid, 
deklameerisid ja laulsid. Igaüks tee- 
nis selle anniga, mis tal oli. Georgi 
peamiseks ülesandeks oli algselt 
kogu vene töö organiseerimine, 
koosolekute ettevalmistamine ja 
juhatamine. Jekaterinal oli alati 

varuks deklamatsioon ja ka lühi- 
kõne. Peaaegu igal koosolekul oli 
külalisi, kes samuti tunnistasid ja 
laulsid. Jumalateenistuse lõpus jut- 
lustasid vaheldumisi pastorid Hugo 
Oengo ja Aleksandr Kuum. Ka 
Georg ja Jekaterina hakkasid tasa- 
pisi ise jutlustama. 

Georg Lanbergist sai vene ko- 
guduse esimene pastor ning ta juh- 
tis kogudust peaaegu 50 aastat. 
1998. a ordineeriti vanemaks Juri 
Tšerenkov, 1999. a ordineeriti Alek- 
sandr Fjodorov. 2000. aastal andis 
Georg Lanberg teatepulga üle Alek- 
sandr Fjodorovile, kes enne seda 


Usinad ja rõõmsad 
Issandas 


Aastad ja ajastud tulevad ja lähe- 
vad. Põlv järgneb põlvele lennates... 
Need tuntud vaimuliku laulu sõnad 
kannavad endas ühte olulist sõnu- 
mit. Oleme just praegune põlvkond 
ja ka meile on antud aeg, mida tar- 
gasti kasutada. 

Möödunud aastale tagasi vaa- 
dates võime olla Jumalale kõiges 
väga tänulikud. Võime tõdeda, et 
Ta on kõik kavandanud ja juhtinud 
algusaegadest siiani. 

Viitka metodisti kogudus regist- 
reeriti 2000. a 19. augustil — 20 aas- 
tat tagasi — ning Jumal kinkis meile 
endise kolhoosikontori hoone lausa 
küla keskele! Oleme palvetes oma 
kogukonna eest ja näeme suure- 
nenud huvi koguduse tegevuse ja 
vaimuliku elu suhtes. 

Tänu Aita Tiigi suurele panu- 
sele on hoone ruumid alati soojad 
ja õdusad. Tore on näha koguduses 
aktiivselt tegutsemas nii noori 
(ülistusjuht Annika Tiigi, 2019 ke- 
vadest toetab meie tööd Merlin 
Metsla) kui ka eakamaid. 

Möödunud suvel sai koguduse 
hoonele tehtud korralik elektritöö, 
paigaldati uued valgustid. Juunis 
külastasid meid palvepartnerkogu- 
duse esindajad Rakverest. Pärast 

teenis kogudust noortepastorina. 
2002. aastal naases õpingutelt Oral 
Roberts University-s kodumaale 
Robert Tšerenkov, kes astus noorte- 
pastori ametisse ning 2005. aastal 
ordineeriti vanemaks. Alates 2018 
on Robert Tšerenkov EMK super- 
intendent. 

Traditsioonid ja -tööharud 
peegeldavad koguduse visiooni ja 
aitavad saavutada ka koguduse 
missiooni — tuua inimesi Kristuse 
juurde, luua tingimused vaimuli- 
kuks kasvuks ning suunata teenima. 
»Mulle meeldib meie kogudus selle 
poolest, et siin võin olla kasulik. 


jumalateenistust käisime ka Vene 
piiril palvetamas. Sügisel käisime 
oma koguduse inimestega Rakve- 
res külas. Veel olime vahval matka- 
päeval Rõuges, Ööbikuorus. Jõulu- 
kaunistuste ja maiustuste valmis- 
tamise päevale tuli rahvast nii meie 
külast kui ka teistest kogudustest. 
Külalisi on meil käinud pea igalt 
kontinendilt! See on see, mis Jeesus 
teeb täna veel! 

Oleme Jumalale, kes on meid 
vaimulikult kasvama pannud, väga 
tänulikud. Juba 3. hooaega jätkub 
Lõuna-Eesti koguduste ühine piib- 
liõpe. Täname Livia ja Mark Nel- 


Saan kasutada oma andeid ning 
näen, et võin olla õnnistuseks tea- 
tud kirikuvaldkonnas ning aidata ja 
toetada teisi inimesi koguduses. See 
tekitab soovi edasiseks arenguks 
ning rakendada midagi uut kogu- 
duses. Minu jaoks on kogudus koht, 
kus on võimalik kasvada!“ — 


Eduard Faizullin (Tallinna koguduse liige). 
Ajalugu on kirja pandud Georg ja Jekate- 
rina Lanbergi ning Maret Puu jutustuste 
põhjal (2007. ja 2008. a), koguduse infot ja- 
gasid Vitali Baranov, Anton Djurjagin ja 
Aleksandr Fjodorov. 

VERONIKA FJODOROVA, 


Tallinna kogudus 


sonit, Priit Tamme, Meeli ja Üllas 
Tanklerit, kes on jaganud õpetust 
väga kaasahaaravalt! Ise oleme osa- 
lenud Koguduse Arengu Koolis ja 
Aldersgate'i töös nii Eestis kui 
välismaal. 

Ka selleks aastaks vajame Ju- 
malalt ikka juhiseid ja ilmutuse- 
tarkuse Vaimu, et olla valguseks ja 
soolaks. Issand hoidku ja õnnistagu 
meid kõiki! Jeesus Kristus on see- 
sama eile, täna ja igavesti! (Hb 
13:8) 


LUULE TASSO ja MERLIN METSLA, 
Viitka Valguse Kogudus 


Luule Tasso 


Juubilar Valve Looris 


17. veebruaril 2020 sai 90-aastaseks 

Valve Looris — tänaseks tegevuse lõpetanud 
Tõlluste koguduse igavikku lahkunud 
pastor Ilmari abikaasa. 


Ilmar Looris teenis Tõlluste kogudust üle 50 aasta, 
mistõttu oli ta üks kauem kogudust teeninud pasto- 
reid EMK ajaloos. Ilmari ja Valve panust kogudusele 
ning mõju kohalikule kogukonnale on raske üle hin- 
nata. Palusime siiski kolmel inimesel püüda kirjel- 
dada Valve teenimist koguduses ja kogukonnas. 
Vastajateks on Maila Lehtonen ja Uno Looris — Valve 
ja Ilmari lapsed — ning Malle Seppel — EMK Reeküla 
koguduse liige. Tõlluste koguduse liikmeskonna 
vähenemise tõttu liideti see Reeküla kogudusega. 


Milline oli teie ema lapsepõlv ja noorusaeg? 

Maila: Ema Valve - neiupõlvenimega Paomees - 
sündis 17. veebruaril 1930. aastal Reekülas Saaremaal. 
Tema isapoolne suguvõsa on pärit Emmastest Hiiu- 
maalt, kes möödunud sajandi vahetusel Saaremaale 
kolis, ta ema oli aga kohalik Reeküla inimene. Peres 
oli kokku kolm last. 


E JA — (3 a -—-C 


Reeküla koguduse jumalateenistusel. Esireas keskel on Valve, temast paremal tütar Maila 


Ema andis oma elu Jumalale juba 12-aastaselt ühe 
äratusnädala ajal naaberkoguduses Sagaristes. Aasta 
hiljem ristiti ta Kuressaare rannas Tõlluste koguduse 
pastor Toomväli poolt. Ema esimene vaimulik kodu 
oli tema kodukohas Reeküla metodisti koguduses, kus 
nii noored kui vanad üksmeelselt koos käisid. 

Ema noorusaeg jäi keerulisse sõja, võimuvahetuse 
ja kolhooside asutamise aega. Juba varakult pidi ta ka 
kodus rasketel maatöödel koos vennaga kaasa aitama. 
1950.—51. aastal õppis meie ema Kõljala põllumajan- 
duskoolis, mille lõpetamisel asus tööle kolhoosis sega- 
farmi juhatajana. See tähendas praktikas nende 
loomade eest hoolitsemist, mis kollektiviseerimise 
käigus olid inimestelt ära võetud ja ühistesse lauta- 
desse viidud. Noor tütarlaps pidi aeg-ajalt ka hom- 
mikul vara hobusega 20 km Kuressaarde (tol ajal 
Kingisseppa) sõitma, et turul kolhoosi liha, kanu või 
mune müüa. 

Ema abiellus Ilmariga 1953. aasta sügisel ning asus 
elama tema kodukohta Sandlasse. Seal sai temast Tõl- 
luste metodisti koguduse liige, mille tööst isa juba 
varem aktiivselt osa võttis. Peale pastor Johannes 
Toomväli surma 1957. aastal sai isa Ilmarist koguduse 
vanem - seda pooleks sajandiks. 

Peale meie — laste — sündi oli ema kuni meie 
kooliminekuni kodune. Hiljem töötas ta kuni pen- 
sionile jäämiseni kohalikus rebasefarmis. 


Reeküla koguduse pildikogu 

Milline on olnud Valve panus koguduse töös? 
Maila: Peale ajaliku töö oli emal hulk kohustusi 
kogudusevanema abikaasana, mida ta rõõmsa mee- 
lega ja nurisemata täitis. Ta oli koguduse kassapidaja, 
küpsetas ja keetis koguduse suuremate pühade puhul, 
jõuludeks tegi palvemajja tulnud ümbruskonna lastele 
maiustusepakid, võttis vastu külalisi, kuulas ära ini- 
mesi, kes temaga oma muresid jagasid. 

Tahaks üht-teist mainida külaliste vastuvõtust 
meie väikeses maakodus. Tol ajal polnud ju enamusel 
telefoni ning külaliste tulekust said heal juhul teada 
kas kirja teel või kui juba uksele koputati. Mõnikord 
juhtus ka, et öömaja soovivad inimesed ootasid juba 
trepil pererahva töölt kojutulekut. Kedagi ei jäetud 
ukse taha, vaid ikka pandi toitu ette ja leiti ka maga- 
misase. Mõnele mandri-inimesele meeldis meie 
maakodu nii väga, et tuldi mitmeid suvesid järjest 
»Saaremaa värsket õhku hingama“. 


Milline oli Valve kontakt ja läbisaamine koguduse 
liikmete ja külarahvaga? Milline on see kontakt 
praegu? 

Uno: Vaatamata välisele survele ja usku põlgavale 
ideoloogiale pidas külarahvas nii emast kui isast vä- 
gagi lugu. Nad mõlemad olid pidepunktiks inimestele, 
kes vajasid nõu nii argiste kui ka vaimulike problee- 
mide puhul. Hea ning usalduslik suhe koguduse liik- 
mete ja naabritega on jäänud kestma. 

Malle: Valve on nagu koguduse ema. Rootsis olles ta 
ikka helistab mulle ja palub ka Tõlluste õdesid külas- 
tada. Ta ise helistab samuti neile väga sageli. Kogu- 
duse õed suhtuvad temasse lugupidamisega. Valve 
kuulab alati kõik ära. Kui ta on Saaremaal, siis on 
tema koduuksed alati avatud. Nii koguduse kui ka 
külainimestele. 


24 KODUTEEL 1/2020 


EMK õnnitleb 


Milles on Valve teile eeskujuks olnud? 
Malle: Temalt on väga palju õppida. Ma ei ole kunagi 
kuulnud, et Valve nuriseks millegi üle. Valvel on 
olnud kaks puusaoperatsiooni ja tal on nägemine 
kehv. Aga ta ei kurda kunagi. Helistades on tal alati 
rõõmus hääl - ütleb, et ta on ju veel noor. Ta on hästi 
optimistlik. Valve on eeskujuks ka selle poolest, ta ei 
ütle kunagi kellegi kohta midagi negatiivset. Ma ei ole 
kunagi kuulnud, et ta kellegi kohta halvasti räägiks - 
ei uskmatu ega uskliku kohta. Ta püüab alati leida 
positiivset. 
Uno: Tasakaal, rahulik meel, delikaatsus nendes asja- 
des, mis talle on usaldatud — need on eeskujuks. Kui 
keegi oli probleemidesse sattunud, siis ema kunagi ei 
näägutanud ega süüdistanud. Loomupärane vaikne 
sisemine tarkus, kaastunne ja abivalmidus iseloomus- 
tavad teda. Sageli mõtlen ja saan aina paremini aru, 
et see, mis mul on ja kes ma ise olen, on vanemate 
poolt loodud otsekui hea platvorm eluks. Milline to- 
hutu kapital, kui oled selliste vanemate kodus üles 
kasvanud. 
Maila: Auväärsele eale vaatamata on ema vaim siia- 
maani erk ja mälu äärmiselt hea. Paljudest kodukoha 
sündmustest ja inimestest oskab ta üksipulgi jutus- 
tada, samuti on tal meeles kõik vajalikud telefoni- 
numbrid. Viimased talved peale isa surma on ta 
veetnud peamiselt minu juures, kuid hoiab helistades 
tihedat kontakti nii naabrinaiste kui ka koguduse 
õdedega. Tema heatahtlikkus ja huumorimeel on võit- 
nud ka meie laste ja lastelaste südamed, kes külla 
tulekul alati esimesena mamma toas peatuvad. 

Tänu Taevaisale selle suure eesõiguse eest oma 
ema siiamaani enda juures omada. Tänu tema eestpal- 
vete eest, mille viljad ulatuvad üle aegade piiri! 


Intervjueeris MARJANA LUIST 


4. jaanuar 1955, Vladimir Beregovoi, Sillamäe pastor — 65 

26. jaanuar 1975, Urmas Sassian, Kirikuvalitsuse esimees — 45 

25. jaanuar 1937, Olav Pärnamets, emeriitpastor ja -superintendent — 83 
17. veebruar 19830, Valve Looris — 90 

25. veebruar 1975, Enno Sarik, Ruusmäe pastor — 45 

11. märts 1975, Rando Metsamaa, Kuressaare pastor — 45 

23. märts 1930, Georg Lanberg, Tallinna vene koguduse emeriitpastor — 90 


Aldersgate'i 
meeskond teenimas 
kogudust ja vanglat 


Võru koguduse pastori Kaupo 
Kandi ja tema abikaasa Thea juh- 
timisel on moodustatud Alders- 
gatei meeskond, kes korraldab 
Püha Vaimu seminare, eesmärgiga 
aidata kogudusi saada täidetud, 
juhitud ja varustatud Püha Vaimu 
väe ja andidega. Nimi Aldersgate 
viitab sellele paigale, kus meto- 
dismi liikumise rajaja John Wesley 
koges Püha Vaimu erilist puudu- 
tust. Käesoleva aasta esimestel 
kuudel külastas Aldersgate'i tiim 
Tallinna metodisti kogudust ja 
Tartu vanglat. 


On hämnastav, kui mitmekihiliselt 
ja läbipõimunult Jumal meid kogu- 
duses üksteisega kokku liidab — 
nagu näiteks see, kuidas Ta oma 
võrratus ettehoolduses annab ühe 
inimese palvevastuse ja abi teise 
inimese kätte — nii materiaalselt kui 
vaimselt. 

Jaanuaris keskendusime Tallin- 
na koguduses teenimisvalmidusele 
ja talentidele, mis Jumal meile 
ühiseks kasuks andnud on (,,100- 
mulikud“ ja vaimuannid). Kut- 
susime üheks nädalalõpuks külla 


Maire Latvala 


Altersgate Tartu vanglas. 


Aldersgate'i tiimi Kaupo ja Thea 
Kandi juhtimisel, õpetamaks ja jul- 
gustamaks teenima -vaimuan- 
didega. 

Kogesime seminari vältel seda 
sama võrratut Jumala ettehooldust 
- ühe inimese julgustus, vajaminev 
tarkus ja abi tuli esile teiste ini- 
meste kaudu. See oli eriline! Eriline 
on ka see, et me kirikus on taoline 
meeskond - ja vaid kutse kaugusel. 


LEMME AULIS, 
Tallinna kogudus 


9. veebruaril külastas Aldersgate'i 
Eesti meeskond juba teist korda 
Tartu Vanglat. Esimene kord viidi 


pühapäevaseid jumalateenistusi 
läbi 2019. aasta kevadel ja siis rää- 
giti palvest. Sel korral oli teemaks 
Püha Vaim. Eriti oli Jumala ligiolu 
tuntav esmalt toimunud eesti- 
keelsel jumalateenistusel, kuid näh- 
tavalt kõnetas Jumal kinnipee- 
tavaid ka venekeelsel teenistusel. 
Igal juhul oodatakse meeskonda 
juba tagasi. 

TRIIN TARENDI, 


Aldersgate'i meeskonna liige, 
Jõhvi kogudus 


METONOORTE KEVADLAAGER 


18.-21. aprill 2020 

Metonoorte 
aastavahetuse 
talvelaager 


EMK noorte talvelaager ,, Mina 
olen... vol 2° möödus aastavahe- 
tusel EELK laagrikeskuses TALU, 
kus avapaugu tegi Sander Kukk, ja- 
gades oma elumuutvat tunnistust 
»Mina olen muudetud Kristuse 
väes“. Järgmise päeva hommik 
algas piiblitunniga, kus Priit Tamm 
oma eheduse, kire ja eeskujuga avas 
meile sügavusi ,, Mina olen meto- 
dist“ ja julgustas meid edasi andma 
metodismi pärandit. , VAU!“ kõlas 
töötoas , Aeg ja eesmärgid“, kus 
arutlesime antud teemadel koos 
Jana Tammega. 

Mu elu üks ägedamaid aastava- 
hetusi möödus 30 noorega neli 
päeva üheskoos möllates! Mind on 
õnnistatud tiimiga, mis on Jumala 
väes mägesid liigutav meeskond! 
Need noored arenevad sellise kii- 


rusega, et me Urmas Sassianiga 
jääme varsti neile jalgu. Istusin ta- 
lendishow ajal saalis ja imetlesin 
noorte julgust, avatust, energiat ja 
sügavat pühendumist. Laagri vii- 
mase päeva hommikul õnnistas 
meid oma sõnade ja olemusega 

Lemme Aulis, jagades mõtteid ja 
julgustades noori Jumalat ülistama: 
»Ma olen loodud Jumalat ülista- 
ma!“. Seejärel läkitasin noored 
uude aastasse ,, Mina olen Jeesuse 
jünger ja õpilane“ kes igatseb olla 
kõiges oma Õpetaja moodi. 
Järgnevad mõtted, mida noored 
vahetult peale laagrit teistega emot- 
sionaalselt jagasid, on võetud otse 
sotsiaalmeediast: 


Maris Paas (EMK Noortetoim- 
kond) kirjutas: ,, Me kõik oleme nii 
erinevad, võrratu, kuidas iga ini- 
mene on eriline enda välimuse ja 
sisuga. Need sügavad pilgud, suht- 
lusmaneerid, kõik laused ja mõtted, 
millest sa räägid: sa oled nii indivi- 
duaalne, osates ajada kedagi 
naerma ja ka ise naerda, sa oled 
võrratu ka siis, kui sul on armid või 
kui sa oled väsinud näoga. Te kõik 
olete oma elus näinud südame- 
löökide diagrammi, see meenutab 
midagi: Just tõusud ja kukkumised, 
sinu edukad ja mitte edukad hetked 
teevad sind elusaks. Kui sa tahad 
stabiilset sirget, siis see pole võima- 
lik. Ma olen nii tänulik nende 
mälestuste ja hetkede eest, mida ma 
kogesin EMK talvelaagris. Igaüks 
laagrist oli selle laagri süda. See on 


nagu pusle: kui sina oled puudu, siis 
me pole enam need. 

Mul on suur au olla EMK 
Noortetoimkonna liige ning teha 
midagi vinget. Aitäh igale üksikule 
noorele, kes võttis selle aja ja tuli 
laagrisse, kellega koos me saime teha 
midagi suurepärast: veeta koos aega 
aastavahetusel ning väärtustades 
üksteist inglite mängu kaudu! 


Liidia Puju (EMK Pärnu Agape 
Kogudus) jagas oma mõtteid 
nõnda: Ütlen ausalt, et see oli mu 
elu üks lemmikumaid aastavahetusi, 
mida ma tähistanud olen. Oeh, kust 
nüüd küll alustada...? Metonoored, 
te olete lihtsalt võrratud ja mul on 
nii hea meel, et ma sain uue aasta 
koos teiega vastu võtta. Ülistus oli 
nii imeline ja kindlasti üks mu 
meeldejäävamaid hetki selles laag- 
ris, ööhäire oli tegelikult täiega lahe: 
»hahaa“ ja nalja sai päris palju: la- 
ternamatk, talendishow, mängud, 
fotojaht, aastavahetus muidugi, 


metonoorte massiulgumine, , The 
show must go on, habemeajamis- 
vaht ja kõik jutlused, tunnistused ja 
nii mõndagi veel... reaalselt kõige 
lahedam laager ja seltskond üldse ja 
ma olen lihtsalt nii tänulik teie kõigi 
eest. Ma ei kujuta ette ka, kui palju 


Fotod: Daniel Paju 


Pastor Priit suudab kanda niipalju noori korraga kui 
olukord ette näeb — loogikaülesande lahendamine. 


tööd selle laagri korraldamiseks 
tehti, aga see kindlasti oli seda vaeva 
väärt, toimkond! Nii lahe oli ja ma 
juba ootan järgmist laagrit! 


Regina Virma (Tallinna Missio 
Kogudus): Ma olen varemgi käinud 
metolaagrites ja mul on nii hea 
meel, et ma otsustasin minna just 
aastavahetusel laagrisse. Me tegime 
seal ülilahedaid tegevusi. Eredalt on 
meeles laternamatk viimasel õhtul, 
kus me saime palju jalutada ja üks- 
teise seltskonda nautida, ning hiljem 


Lastetoo 
visioonipäev 


18. jaanuariks oli välja kuulutatud 
Eesti Metodisti Kiriku lastetöö- 
tegijate visioonipäev. Kohale tuli 15 
särasilmset lastetöötegijat, lisaks 
superintendent Robert Tšerenkov 
ning kirikuvalitsuse esimees Urmas 
Sassian. 

Töötegijaid oli nii lähemalt (Tal- 
linna, Keila ja Tapa kogudusest) kui 
kaugemalt (Pärnu, Tartu ja Reeküla 
kogudusest). Oma kogemusi jaga- 
sid nii need, kelle lastetöös osale- 
vad peamiselt koguduseliikmete 
lapsed, kui ka teised, kelle lastetöös 
osalevate pered kogudusega seotud 
ei olegi. Huvitavaid ideesid ja in- 
nustust sai nii ühtedelt kui teistelt. 
Väga meeldis, et õhkkond oli vaba 


Lastetöö visioonipäeval. 


teed juua ja säraküünlaid põletada. 
Veel on meeles aastavahetuse pro- 
gramm, mida me alustasime 22 pai- 
ku, mängides, pannkooke lõkke peal 
küpsetades ja hiljem 12 paiku üks- 
teisele head uut aastat soovides ning 
laternaid õhku saates. Jumal puudu- 
tas laagris me südameid, avas meie 
mõtted ja südamed uusi asju avas- 
tama ja õppima. See oli üks eriline 
aeg, kus noored said üksteisega koos 
aega veeta, mänge mängida, uusi 
teadmisi ja oskusi õppida ja kogeda. 


ja inspireeriv. Kui kellelgi tekkis 
mõte, kuidas teist kogudust aidata, 
siis käidi see mõte julgelt ka välja. 
Samuti küsiti võimaluste kohta 
minna teistesse kogudustesse sealse 
lastetööga tutvuma. 

Vägagi innustav oli kuulata Pär- 
nus ja Reekülas toimuva evangeelse 
lastetöö kohta. 

Robert rääkis meie kiriku suu- 
remast visioonist ning aitas meile 
meelde tuletada ja kinnitust saada, 
kuivõrd olulise tähtsusega on lap- 
sed ja lastetöö Jumala riigi töös. Ka 
Piibel õpetab lastetöö tähtsusest 
(Õp 22:6). Lapsed vajavad Kristust 
samamoodi nagu täiskasvanud. 
Millal patutunnetus tuleb, on eri- 
nev. Lapsed on aga vägagi vastuvõt- 
likud ja avatud Jumalale. Enamik 
inimestest võtabki Kristuse oma 
ellu just noores eas. Kindlasti ei ole 


TÖÖVALDKONNAD 


Aasta 2020 esimestel tundidel, olles 
koos noortega palves, lugesime 
Piiblist Vaata, mina teen hoopis 
uut: see juba tärkab, kas te ei 
märka? Ma teen kõrbessegi tee, 
tühjale maale jõed“ (Js 43:19) 

Vaadates täna EMK koguduste 
noortetöös toimuvaid muudatusi, 
märkan, kuidas see juba tärkab! 
Tänu Jumalale! 


ELE PAJU, 
EMK noortejuht, Räpina pastor 


kõige tähtsam käia lihtsalt püha- 
päevakoolis või lastekirikus, vaid 
õpetada lastele isiklikku osadust Ju- 
malaga. Lastetöö tagab meie kogu- 
dustes järjepidevuse — tänased lap- 
sed on meie homsed noored ja täis- 
kasvanud. 

Neid ja mitmeid teisi mõtteid 
kuulsime ja arutasime üheskoos. 
Visioonipäev andis uut indu ja 
ideesid teha oma teenimistööd 
veelgi julgemalt ja suuremalt. 

Minu enda jaoks läks lastetöö 
visioon kindlasti selgemaks ja laie- 
maks, liikudes oma koguduse laste- 
tööst üle-eestiliseks lastetöötegijate 
võrgustikutööks. 

Järgmisel korral kohtuvad laste- 
töötegijad märtsis — Pärnu Agape 
koguduses. 


LEA KÜBAR, 
Tartu Püha Luuka kogudus 

Fotod: Robert Tšerenkov 


LAIAST MAAILMAST 


Mis toimub Ühinenud Metodisti Kirikus? 


2020. aasta alguses plahvatas 
üleilmne uudispomm - 
Ühinenud Metodisti Kirik 
(ÜMK) lõheneb! 


Uudise ajendiks oli 3. jaanuaril 
kiriku uudisteagentuuri avaldatud 
üheksaleheküljeline dokument 
»Eraldumises lepituse ja armu leid- 
mise protokoll“ (edaspidi Proto- 
koll). Sisuliselt on tegu järjekordse 
tulevikuplaaniga ÜMK jaoks. See 
plaan on kokkulepe, mis sündis 
2019. aasta suvel Sierra Leone piis- 
kop John Yambasu algatatud prot- 
sessi tulemusena. Plaani osalised 
on mitu piiskoppi ja arvukate kirik- 
like huvirühmade juhid, kellel on 
väga erinevad arusaamad LGBTO- 
inimeste* kaasamisest kirikus. 

Plaan põhjustas meediasensat- 
siooni sellepärast, et sellesse on 
kaasatud peaaegu kogu kirikus lei- 
duvate erinevuste spekter ja selles 
on püütud leida võimalikult kõiki 
osalisi rahuldav kompromiss, mis 
tähendab homoseksuaalsuse küsi- 
muses eriarvamusel olevate kogu- 
duste rahumeelset eraldumist üks- 
teisest. Just selle plaani laiapõhja- 
lisuse tõttu peavad paljud selle ellu- 
rakendumist sama hästi kui otsus- 
tatuks. 

Siiski ei see ole see ainuke tule- 
vikuplaan. Üsna tõsiseltvõetavaid 
visandeid on välja pakutud teisigi, 
praeguse seisuga kokku neli-viis (vt 
https://www.metodistikirik.ee/talli 
nn/docs/umc-plaanide-tabel.pdf). 


Laiem taust 

Et mõista, miks ja kuidas on ÜMK 
praegusesse olukorda jõudnud, 
tuleb minna ajas tagasi. Teadu- 
pärast moodustati ÜMK 1968. 


aastal, kui Texase osariigis Dallases 
ühinesid Metodisti Kirik ja me- 
todistliku taustaga saksakeelne 
Evangeelsete Ühinenud Vennaste 
Kirik. Juba ühel esimestest peakon- 
verentsidest 1970. aastatel tõsta- 
tasid mõned vaimuliksaadikud 
küsimuse praktiseerivate homo- 
seksuaalide õiguste kohta kirikus. 
Toona kirjutati Kirikukorda prae- 
guseni kirgi küttev säte: , Homo- 
seksuaalne praktika on kokku- 
sobimatu kristliku õpetusega.“ Sel- 
lest ajast peale on igal nelja aasta 
järel toimuval peakonverentsil pee- 
tud maha sõnalahing, kus libe- 
raalsed jõud on püüdnud seda sätet 
Kirikukorrast eemaldada või seda 
ümber sõnastada. Alati on need 
katsed lõppenud hääletusel tradit- 
sioonilise seisukoha säilimisega. 

Kui nüüd tundub, et demokraa- 
tia võidutseb ja kirikus kehtib ke- 
nasti piibellik ja traditsiooniline 
seisukoht, siis päris nii ilus see pilt 
ei ole. Nimelt on eriti viimasel 
paaril aastakümnel (peamiselt ki- 
riku läänemaailma osades) kas- 
vanud rahulolematus LGBTO-ini- 
meste kohtlemisega kirikus. Ühest 
küljest on USA-s ja Lääne-Eu- 
roopas avalik arvamus nihkunud 
LGBTO-eluviisi järjest suurema 
aktsepteerimise poole ja see peaks 
selle arusaama pooldajate arvates 
tingima ka kiriku kohanemise 
ühiskonna positsioonidega. Teisest 
küljest on sama aja vältel olnud 
näha, et konservatiivne tiib kirikus 
kasvab (kogu maailma, aga eriti 
Aafrika koguduste arvel), libe- 
raalne aga kahaneb ja sellega koos 
ka tema lootus tulevikus peakonve- 
rentside hääletusi võita. 

Sestap aktiviseerusid 2000. 


teisel aastakümnel LGBTO-eest- 
võitlejad. Järjest enam homosek- 
suaalseid vaimulikke hakkas kapist 
välja tulema, oma elukaaslasi või 
»abikaasasid“ avalikult tutvustama; 
ühed tegevpastorid asusid sama- 
soolisi paare ,,laulatama“ teised (ka 
mittehomod) kiitsid seda takka, 
ehkki kogu selline tegevus on 
Kirikukorra järgi keelatud. 

Kuidas reageerisid sellele piis- 
kopid, kelle esmane ametikohus on 
kaitsta Kiriku korda ja õpetust? 
Loiult, kui üldse. Enamasti oli kõi- 
ge rangem karistus rikkuja saat- 
mine üheks päevaks palgata puh- 
kusele. Mõni piiskop (nt emeriit- 
piiskop Melvin Talbert) aga asus 
kiriku õpetuse ja korra trotsijaid 
kaitsma ja nimetas nende tegevust 
evangeelseks allumatuseks. Kirikus 
on praegugi ametis avalikult lesbi- 
line ja abielus“ piiskop Karen Oli- 
veto, kelle ametisoleku on kiriku- 
kohus hinnanud ebaseaduslikuks, 
ent kes jätkab ometi tööd. Enamgi 
veel, ta on asunud aktiivselt tegut- 
sema oma piiskopkonna väljavii- 
mise nimel ÜMK-st põhjusel, et see 
ei ole piisavalt kaasav LGBTO-ini- 
meste suhtes. 


Tekib õigustatud küsimus, kuidas 
on sellised asjad võimalikud. Siin 
peitubki olukorra paradoksaalsus: 
lihtsustatult võib öelda, et meto- 


* LGBTO-inimesed = lesbid, geid, biseksuaalsed, transsoolised ja gueer-inimesed ehk väljapoole heteronormatiivsust jäävaid seksuaal- 
seid praktikaid harrastavad ja identiteete omavad inimesed (allikas: soolise võrdõiguslikkuse ja võrdse kohtlemise voliniku kantselei). 
** Rakkerühm on 2002. a sõnavõistluse sõna task force'i vasteks. See on mõeldud ühe kindla ülesande täitmiseks, erinevalt töörühmast, 


kes täidab mitmesuguseid ülesandeid. 

Protokolli koostanud töögrupp. 


disti kiriku rahvas on valdavalt 
konservatiivne, kuid vaimulik- 
kond, eriti piiskopid, on oma vaa- 
detelt liberaalsed. Tulemuseks on 
patiseis, kus meil on konserva- 
tiivsed koguduseliikmed, tradit- 
siooniline õpetus ja kirikukord, 
mida aga vaimulikud juhid tead- 
likult ei rakenda. 

Terasem lugeja küsib nüüd ilm- 
selt, et kui kirikurahvas on valda- 
valt konservatiivne ja pastorid 
võrsuvad kogudustest, siis kuidas 
saab enamik vaimulikkonnast olla 
liberaalne. Asi on selles, et suurem 
osa vaimulikke koolitavatest semi- 
naridest ja ülikoolide usuteadus- 
kondadest, mida ÜMK «on 
ametlikult tunnustanud (ja mille on 
kunagi ise asutanud), on nüüdseks 
juba ammu liberaalsed. Sellest 
annab tunnistust tõik, et kui 2019. 
aasta erakorralisel peakonverentsil 
jõustati lõpphääletusel nn tradit- 
siooniline seisukoht, teatas amet- 
likke usuteaduslikke õppeasutusi 
ühendav assotsiatsioon oma pet- 
tumusest ja kõik sellesse kuuluvad 


oniiali 


institutsioonid on end kiriku amet- 
likust seisukohast distantseerinud. 
Väärib mainimist, et EMK teoloo- 
gilise seminari partner USA-s — As- 
bury teoloogiline seminar — ei kuu- 
lu ÜMK ametlikult tunnustatud 
koolide hulka. 


Milline on praegune olukord 

ja mis saab edasi? 

2016. aasta peakonverentsil otsus- 
tasid piiskopid kokku kutsuda era- 
korralise, inimseksuaalsuse küsi- 
mustele pühendatud peakonve- 
rentsi, mis toimus veebruaris 2019. 
Konverentsile eelnes selleks otstar- 
beks kokku kutsutud - rakke- 
rühma** (ingl Commission on the 
Way Forward) ligi kaks aastat kest- 
nud töö, mille tulemusena valmis 


LAIAST MAAILMAST 


UM News 


kolm tulevikuplaani: ühe kiriku 
plaan, ühendkonverentside plaan ja 
traditsiooniline plaan. Piiskopid 
soovitasid ühe kiriku plaani, mis 
tähendanuks lühidalt öeldes insti- 
tutsioonilist ühtsust, mille kõrval 
oleks võimaldatud erinevaid vaa- 
teid LGBTO-küsimuses. Homosäte 
oleks sel juhul -Kirikukorrast 
eemaldatud. Peakonverents aga 
hääletas traditsioonilise plaani 
poolt, mis säilitas olemasoleva aru- 
saama ning lisaks veel karmistas 
kirikukorra rikkujate karistusi ja 
kõrgemate vaimulike vastutust 
nende korralekutsumisel. See oli 
ilmselge pettumus väga paljudele, 
kes lootsid homoküsimusele sood- 
sat lahendust. 

Selle tagajärjeks on olnud veelgi 


Kutsume kõiki metodiste üles palvetama 5.—15. mail 2020 toimuva 
Ühinenud Metodisti Kiriku peakonverentsi eest, kus otsustatakse ÜMK 
tulevik. EMK-d esindab sellel konverentsil Priit Tamm. Hoidkem ka 


teda oma palvetes! 


Koduteel kolleegium 

suurem mäss ja mõne piiskopi ava- 
likult väljendatud otsus mitte ra- 
kendada selle aasta 1. jaanuarist 
jõustunud Kirikukorda, vaid toimi- 
da hoopis vastupidi — nt mõne 
Lääne jurisdiktsiooni plaan oli viia 
oma juhitavad - piiskopkonnad 
ÜMK koosseisust välja. 

Selles olukorras on paljud tra- 
ditsioonilised metodistid USA-s 
tunnistanud patiseisu ja loobunud 
institutsionaalsest võitlusest pea- 
konverentsidel, pidades seda eelkir- 
jeldatud = põhjustel mõttetuks. 
Sellepärast on nõustutud ka eraldu- 
misprotokolli esmapilgul kumma- 
lise kavaga eraldada traditsioo- 
nilised metodistid = praegusest 
ÜMK-st, mida nad on kaitsnud ja 
säilitanud konservatiivsena, ning 
luua neile uus konservatiivne 
metodisti kirik, mille nimi ei ole 
praegu veel otsustatud. Sellise uue 
kiriku rajamiseks eraldatakse prae- 
guse ÜMK vahenditest 25 miljonit 
dollarit, mis ei ole just suur summa. 

Igasugune kiriku lõhestamine 
on kuratlik tegevus ja selle järelmid 
traagilised. Ainus asi, mida võiks 
positiivsena näha, on tõik, et uue 
kiriku struktuurid saaks luua nul- 
list ja vältida praeguse kiriku tohu- 
tut bürokraatlikku masinavärki, 
mis on ääretult kulukas; selle ase- 
mel saab raha kulutada rõõmu- 
sõnumi kuulutamiseks Kristuses. 

Kokkuvõtteks tuleb öelda, et 
viimselt ei ole kogu selles loos kü- 
simus kitsalt praktiseerivate homo- 
seksuaalide õigustest, vaid hoopis 
sügavamal teoloogilisel tasandil 
sellest, kuidas tõlgendatakse meie 
kirikus Piiblit ja kus asub õpetuslik 
autoriteet — kas kaasaegsest ühis- 
konnast inspireeritud inimtead- 
vuses või Kristuse rajatud Kirikus 
ja selle õpetusametis. 

Mis saab ÜMK-st mais 2020, 
kui USA-s Minneapolises koguneb 
korraline peakonverents? Aus tõde- 
mus on see, et mitte keegi ei saa 
mitte midagi kindlalt väita. Eks 
kõikide plaanide autorid teevad 
propagandat oma idee toetuseks, 
ent viimselt on iga saadik oma ot- 

Käesoleva aasta alguses on meedias levinud uudis Ühinenud Me- 
todisti Kiriku (ÜMK) lõhenemise kohta. Uudise põhjustas pressiteatena 
avaldatud protokoll, mille koostamisel osalesid homoseksuaalide 
laulatamise ja ordineerimise küsimuses erinevaid seisukohti omavate 
gruppide esindajad Ühinenud Metodisti Kirikus. Tegemist on ette- 
panekuga, mis esitatakse 2020. aasta mais toimuvale ÜMK Peakonve- 
rentsile Kiriku ümberstruktureerimiseks ning uue traditsionalistliku 
metodisti denominatsiooni loomiseks, et võimaldada osapooltel 
truuks jääda oma teoloogilistele arusaamistele. Seega tegemist on ette- 
panekuga, mitte otsusega, mistõttu lõplike järelduste tegemine ÜMK 
kohta on ennatlik. 

Nii nagu kõik Eesti Kirikute Nõukogu liikmeskirikud, on ka Eesti 
Metodisti Kirik seisukohal (kinnitatud EMK aastakonverentsil 2016. 
aastal), et Piibli autoriteedile tuginedes ei saa kristlik kirik aktsep- 
teerida mistahes seksuaalakti väljaspool mehe ja naise vahelist abielu, 
sealhulgas ka homoseksuaalset suhet või käitumist. Kristliku kiriku 
jaoks usulise ja kõlbelise elu küsimustes kõrgeimaks autoriteediks ole- 
vale Piiblile tuginedes usume, et Jumala poolt Tema sõnas antud põhi- 
mõtete järgi elamine ja Jumala loomiskorra aktsepteerimine loob 
parimad võimalused harmooniaks nii peres kui ühiskonnas. 


Superintendent Robert Tšerenkov 


2019. aasta peakonverentsil traditsioonilise plaani hääletustulemused. 


sustes vaba. Nõnda võib juhtuda ka 
see, et hääletatakse traditsioonilise 
plaani kehtima jäämise poolt. 
Tõenäoliselt aga leiab suurimat toe- 
tust eraldumisprotokoll, mille taga 
on kõige rohkem eri rühmitusi. 
Mida peaksime tegema meie 
siin Eesti Metodisti Kirikus? Kõige 
õigem on palvetada Jumala tahte 
sündimise pärast — kui talle on 
tarvis Ühinenud Metodisti Kirikut, 


siis hoiab ja kasutab ta seda. Kui 
mitte, siis ei ole ÜMK paraku esi- 
mene ega ka viimane usuorganisat- 
sioon, mis on senisel kujul oma 
tegevuse lõpetanud. Ühes asjas 
võime olla kindlad: Kristuse Kiri- 
kut ei võida ka põrgu väravad, see 
on Kristuse tõotus (Mt 16:18). 


PRIIT TAMM 
Tartu Püha Luuka koguduse pastor 


UM News 


Tähtpäevad ja mälestuspäevad 


9. jaanuar 1960 — 10. september 2015 
Kärt Jänes-Kapp, ajakirja , Koduteel” kauaaegne 
toimetaja — 60. sünniaastapäev. 
10. jaanuar Jõhvi Petlemma koguduse 20. aastapäev. 
23. märts 1865 Vassili Täht, EMK rajaja — 
155. sünniaastapäev. 


Olulised sündmused 


21. märts Eesti esimese metodisti jutlustaja Vassili 
Tähe 155. sünniaastapäeva tähistamine Kuressaares, 
mille raames toimub Toomas Pajusoo poolt koostatud 
V. Tähe elu ja tegevust kajastava raamatu esitlus. 
Aastapäeva tähistamine toimub Kuressaare metodisti 
kirikus (Karja 1) kell 14-17. 

4. aprill lastetöö tegijate visioonipäev Pärnus. 


TÄHTPÄEVAD 


18.—21. aprill metonoorte kevadlaager. 

1.-2. mai Eesti Sõprade kohtumine Nashville'is 
Ameerika Ühendriikides. 

5.-15. mai Ühinenud Metodisti Kiriku Peakonverents 
Ameerika Ühendriikides. 

30. mai ülemaailmne evangeeliumi kuulutamise päev. 
5. juuni Kirikute öö. 

5.—6. juuni EMK aastakonverents Tallinnas. 

7. juuni EMK ajakirjade Kristlik Kaitsja 100, Koduteel 
30 juubeliüritus Tallinnas. 

28. juuni-4. juuli eesti ja vene noorte ühine laager 
Giideonis. 

6.-9. august EMK Suvekonverents. 


Koduteel tänab 


Eesti Vabariiki ja Siseministeeriumit riigieelarvelise 
toetuse eest ajakirja Koduteel kirjastamiseks. 


Loodu(s)hoid 


EESTI KIRIKUTE NÕUKOGU TEEMA- AASTA ANA 
sa T 


Kd 
t 
e 


* 


Eesti Kirikute Nõukogu kuulutas 2020. aasta loodu(s)hoiu aastaks, kutsudes sellega üles 
hoolitsema hea majapidajana kogu loodu eest ning kristlaskonnana toetama üle Eestimaa ja selle 
piiride taga tehtavaid lokaalseid, riiklikke ja kodanikualgatusi, mis aitavad edendada loodu(s)hoid- 


likku mõtteviisi, elulaadi ja ühistegevusi. 


Koduteel toimetus pühendab ajakirja sügisnumbri loodushoiu teemadele. 


Rohkem infot www.ekn.ee. 

Käesoleval aastal möödub metodisti kiriku 
üle-eestilise AJAKIRJA ILMUMISEST 


100 aastat! 


Esimene ajakiri kandis nimetust Kristlik Kaitsja. 
Nõukogude ajal ajakirja väljaandmine katkes. 


1990. aastast hakkas taas ilmuma EMK ajakiri, 
mille nimeks valiti Saaremaa metodisti koguduste 
1930. aastate ajakirja järgi Koduteel. 

Käesoleval aastal möödub EMK üle-eestilise 


AJAKIRJA TAASILMUMISEST 


30 aastat! 


Juubelite tähistamiseks toimub 

7. juunil 2020 

Tallinna Metodisti Kirikus 
JUUBELISÜNDMUS. 


Päev algab EMK aastakonverentsi ja 

Tallinna koguduse ühise jumalateenistusega ning 
pärast lõunasööki juubelisündmusega. 

Täpsem info sündmuse kohta ilmub kodulehel 
www.metodistikirik.ee. 

